**LATVIJAS REPUBLIKAS NACIONĀLAIS ZIŅOJUMS**

**APVIENOTO NĀCIJU ORGANIZĀCIJAS**

**VISPĀRĒJĀ PERIODISKĀ PĀRSKATA**

**TREŠĀ CIKLA IETVAROS**

# 1. NACIONĀLĀ ZIŅOJUMA IZSTRĀDES METODOLOĢIJA

1. Latvijas nacionālais ziņojums Apvienoto Nāciju Organizācijas (ANO) Vispārējā periodiskā pārskata trešā cikla ietvaros (turpmāk – Ziņojums) par laika posmu no 2016. līdz 2020. gadam ir sagatavots saskaņā ar ANO Cilvēktiesību padomes rezolūcijas Nr. 16/21 pielikuma 5. rindkopā noteiktajām vadlīnijām.
2. Ziņojuma otrajā daļā ir norādīti Latvijas galvenie sasniegumi, labās prakses piemēri un izaicinājumi cilvēktiesību jomā kopš 2016. gada. Ziņojuma trešajā daļā iekļauta informācija par ANO Vispārējā periodiskā pārskata otrā cikla ietvaros saņemto rekomendāciju izpildi (Latvija kopumā saņēma 173 rekomendācijas, no kurām tika akceptētas 127 rekomendācijas (no tām 38 rekomendācijas tobrīd jau bija ieviestas vai ieviešanas procesā) un 24 – daļēji akceptētas).
3. Ārlietu ministrija ir atbildīgā institūcija par Ziņojuma sagatavošanu un koordināciju tās gaitā. Ziņojuma sagatavošanai tika izveidota starpinstitucionāla darba grupa, kurā tika iekļautas atbildīgās nozaru ministrijas.[[1]](#endnote-1) Ziņojuma sagatavošanas laikā arī Tiesībsarga birojam un nevalstiskajām organizācijām (NVO) tika dota iespēja izteikt viedokli un sniegt komentārus.

# 2. SASNIEGUMI UN LABĀS PRAKSES PIEMĒRI

## 2.1. Pilsoniskā līdzdalība

1. Latvija ir sasniegusi ievērojamu progresu iedzīvotāju līdzdalībā. Salīdzinājumā ar 2016. gadu, NVO skaits pieaudzis par 10% (2016. gadā reģistrētas 21 756 NVO, 2019. gadā reģistrētas 24 137 NVO). Saskaņā ar Valsts ieņēmumu dienesta sniegto informāciju, pārskata periodā ir ievērojami pieaudzis NVO nodarbināto skaits – 2016. gadā darbinieku skaits nevalstiskajās organizācijās bija 20 228, savukārt 2019. gadā – 32 002, kas ir par 58% vairāk.
2. 2016. gadā Latvija uzsāka valsts budžeta programmas “NVO fonds” ieviešanu, kuru administrē Sabiedrības integrācijas fonds (SIF). Programmas mērķis ir veicināt pilsoniskās sabiedrības ilgtspējīgu attīstību Latvijā, atbalstot aktivitātes iedzīvotāju līdzdalībai un sadarbībai, nodrošinot demokrātisku valsts pārvaldību un plašākas sabiedrības iesaisti sabiedrībai svarīgu jautājumu risināšanā, kvalitatīvu un sabiedrības interesēm atbilstošu lēmumu pieņemšanā un pakalpojumu sniegšanā. No 2016. līdz 2019. gadam programmas ietvaros tikuši atbalstīti 184 projekti ar kopējo finansējumu 1 925 064 EUR. Programmā “NVO fonds” projektiem pieejamais finansējums ir pakāpeniski palielinājies – 2016. gadā apstiprinātajiem projektu iesniegumiem pieejamais finansējums bija 400 038 EUR, bet 2020. gadā pieejamā finansējuma apmērs ir 1 097 000 EUR.

## 2.2. Mazākumtautību integrācija

1. Salīdzinot ar 2015. gadu, ievērojami palielinājusies mazākumtautību pārstāvju piederības sajūta Latvijai. Saskaņā ar 2017. gadā veikto pētījumu “Mazākumtautību līdzdalība demokrātiskajos procesos Latvijā” (turpmāk – Pētījums) 84% mazākumtautību pārstāvji jūtas cieši vai ļoti cieši saistīti ar Latviju – 2015. gadā šis rādītājs bija 67%. Kā liecina Pētījums, ciešāku piederības sajūtu Latvijai izjūt vecāku paaudžu respondenti, turklāt pēdējos gados ir ievērojami stiprinājusies arī mazākumtautību jauniešu piederības sajūta Latvijai. Ievērojami palielinājies arī mazākumtautību pārstāvju lepnums par piederību Latvijai, īpaši krievu tautības pārstāvju vidū: 2015. gadā ar piederību Latvijai lepojās vai drīzāk lepojās 44% respondentu, bet.2017. gadā jau 59% respondentu.
2. Puse mazākumtautību pārstāvju uzskata sevi par Latvijas patriotiem, un tikai 8% nejūtas piederīgi Latvijai, kas apliecina mazākumtautību veiksmīgu iekļaušanos Latvijas sabiedrībā. 2016. gadā 65% aptaujāto mazākumtautību pārstāvju uzskatīja sevi par Latvijas patriotiem, 75% no tiem bija NVO biedri. Uzlabojies arī mazākumtautību pārstāvju viedoklis par iespējām attīstīt savu valodu un kultūru Latvijā – ja 2015. gadā pozitīvs vērtējums bija 24% mazākumtautību pārstāvjiem, tad 2017. gadā jau 36%.
3. Uzlabojušās mazākumtautību iedzīvotāju latviešu valodas zināšanas. 1989. gadā latviešu valodu prata 23% no mazākumtautību iedzīvotājiem, bet 2017. gadā 94% mazākumtautību iedzīvotāju apstiprināja, ka prot latviešu valodu.
4. No 2017. gada Latvijā tiek īstenota izglītības sistēmas modernizācija, veicinot pāreju uz kompetencēs balstītām mācībām (jauns mācību saturs, struktūra un metodoloģija). Šīs reformas ietvaros ticis palielināts valsts valodas lietojums izglītības procesā vairākos izglītības posmos, ar pamatmērķi – nodrošināt vienlīdzīgas iespējas visiem vidusskolu absolventiem turpināt studijas un iekļauties darba tirgū. Valsts turpina atbalstīt un finansēt mazākumtautību izglītības programmas septiņās valodās, atbilstoši normatīvajos aktos noteiktajam specifiskajam regulējumam mazākumtautību valodas lietojuma procentuālajam sadalījumam katrā izglītības posmā. Visas izmaiņas attiecībā uz valsts valodas lietojumu izglītībā stājas spēkā pakāpeniski, nodrošinot atbalstu pedagogu profesionālās kompetences un valsts valodas prasmju pilnveidei, kā arī izdodot atbilstošus mācību līdzekļus un metodiskos materiālus.
5. Mazākumtautību vidū arvien vairāk svin Latvijas valsts svētkus – ja 2015. gadā Latvijas Republikas proklamēšanas dienu 18. novembrī svinēja 46% mazākumtautību pārstāvju, tad 2017. gadā šos svētkus svinēja jau 52%. Palielinājies arī to mazākumtautību skaits, kuriem ir pozitīva attieksme pret runāšanu latviešu valodā – 2017. gadā 46% no aptaujātajiem mazākumtautību respondentiem labprāt runā latviešu valodā, bet 31% šī attieksme ir neitrāla.
6. Lielākās mazākumtautību kopienas apvienojušās biedrībās un veido aktīvu iedzīvotāju daļu, kas rūpējas par savas kultūras saglabāšanu un attīstību. Pētījums par mazākumtautību līdzdalību liecina, ka biedrībās iesaistītie mazākumtautību pārstāvji ir labāk informēti un lojālāki Latvijas valstij. Kultūras ministrija regulāri nodrošina atbalstu gan mazākumtautību pilsoniskajai līdzdalībai, gan kultūras savpatnības saglabāšanai un attīstībai.

## 2.3. Dzimumu līdztiesība

1. Latvijā ir vērojams progress sabiedrības attieksmē un izpratnē par sieviešu un vīriešu vienlīdzīgu iespēju nodrošināšanas nepieciešamību un to, kā šie principi tiek ievēroti praksē. Pasaules Banka 2019. gada pētījumā “Sievietes, bizness un jurisprudence” konstatējusi, ka Latvija ir viena no sešām valstīm pasaulē, kas normatīvajos aktos nodrošina pilnīgu dzimumu līdztiesību.
2. Dzimumu līdztiesības veicināšana ir arī viens no Latvijas attīstības sadarbības politikas pamatprincipiem. Latvijas attīstības sadarbības ietvars 2016.-2020. gadam paredz 8% no divpusējās attīstības palīdzības novirzīt atbalstam dzimumu līdztiesības stiprināšanai attīstības sadarbības partnervalstīs. Attīstības sadarbības granta projektu konkursos tiek izvērtēts, kā projektā tiks ievēroti dzimumu līdztiesības principi. Atbalstu ir saņēmuši arī tādi attīstības sadarbības projekti, kuru tiešais mērķis ir sekmēt dzimumu līdztiesību.

## 2.4. Sievietes, Miers un Drošība

1. 2020. gada 14. jūlijā Ministru kabinets (MK) apstiprināja Latvijas pirmo Nacionālo rīcības plānu “Sievietes, miers un drošība” mērķu īstenošanai Latvijā 2020.-2025 gadam (turpmāk – Plāns). Plāna galvenie uzdevumi ir sabiedrības izpratnes veicināšana par dzimumu līdztiesību un ar dzimumu saistītas vardarbības izskaušanu; dzimumu līdztiesības speciālistu pozīcijas izveide Latvijas aizsardzības un iekšlietu sektorā; kā arī Latvijas zināšanu un pieredzes tālāka nodošana Austrumu partnerības un Centrālāzijas valstīm, lai veicinātu izpratni par ANO Drošības padomes rezolūciju “Sievietes, miers un drošība”, dzimumu līdztiesību un ar dzimumu saistītu vardarbību.
2. Atsevišķi sieviešu līdzdalības principi jau tagad Latvijā pastāv praksē, piemēram, Latvijas Nacionālie bruņotie spēki (NBS) joprojām ir vieni no vadošajiem NATO bruņotajiem spēkiem sieviešu pārstāvības ziņā. 15,3% no NBS personāla ir sievietes un Zemessardzē 17% ir sievietes, kas ir virs NATO vidējā rādītāja 10%. Starptautiskajās operācijās sieviešu īpatsvars ir 6%. Pulkvežleitnanta pakāpe NBS ir 9 sievietēm. 2020. gada vasarā pirmo reizi par Latvijas rezidējošo militāro atašeju ārvalstīs – Amerikas Savienotajās Valstīs – kļuva sieviete.

# 3. VISPĀRĒJĀ PERIODISKĀ PĀRSKATA OTRĀ CIKLA IETVAROS SAŅEMTO REKOMENDĀCIJU IZPILDE

## 3.1. Starptautiskā sadarbība un starptautisko tiesību normu piemērošana (rekomendācijas nr. 118.1, 118.2, 118.20, 118.21, 118.22, 120.8, 120.12, 120.19, 120.31, 120.32, 120.66)

1. Latvija ir aktīvi strādājusi ne tikai nacionālā, bet arī starptautiskā mērogā, lai veicinātu cilvēktiesību ievērošanu un aizsardzību. To apliecina Latvijas dalība ANO Cilvēktiesību padomē 2015.-2017. gadā, kā arī Latvijas ievēlēšana ANO Sieviešu statusa komisijā laika posmam no 2021.-2025. gadam un ANO Ekonomisko un sociālo lietu padomē laika posmam no 2020.-2022. gadam. Latvijas cilvēktiesību eksperti pēdējo gadu laikā ir guvuši atbalstu un ievēlēti ANO Cilvēktiesību komitejā, ANO Spīdzināšanas novēršanas komitejā, ANO Cilvēktiesību padomes darba grupā par patvaļīgu aizturēšanu. Kopš 2018. gada Latvijā ir izveidota Latvijas jauniešu delegāta ANO programma.
2. Latvija cieši sadarbojas ar ANO speciālo procedūru mandātu turētājiem. Latvija turpina aicināt ANO dalībvalstis uzturēt ciešu sadarbību ar speciālajām procedūrām, tostarp izsniedzot tām pastāvīgo ielūgumu.
3. Šobrīd norit darbs pie Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem papildprotokola ratificējošā likumprojekta un tā anotācijas izstrādes. Neskatoties uz to, ka formāli Latvija nav ratificējusi šīs konvencijas papildprotokolu, nacionālais uzraudzības mehānisms jau darbojas no 2018. gada. Papildprotokola nacionālā uzraudzības mehānisma funkcijas Latvijā pilda tiesībsargs, un tiesībsargam šīs funkcijas veikšanai no 2018. gada tiek piešķirti valsts budžeta līdzekļi.
4. Starptautiskās Darba organizācijas 2011. gada Konvencijā par pienācīgu darbu mājsaimniecībās nodarbinātajām personām (Konvencija Nr. 189) noteiktās prasības ir iestrādātas Latvijas tiesību sistēmā. Darba likums, Darba aizsardzības likums un no tiem izrietošie normatīvie akti regulē darba aizsardzību un likuma līmenī nostiprina vienlīdzīgu tiesību principu, maternitātes aizsardzību, atšķirīgas attieksmes aizliegumu, darbinieka un darba devēja pienākumus, vienlīdzīgas darba samaksas un minimālās darba algas principu, darba un atpūtas laika periodus, kā arī citu tiesību nodrošināšanu. Abu iepriekš minēto tiesību aktu prasības ir attiecināmas arī uz mājkalpotājiem. Tādējādi mājkalpotāji, kas ir noslēguši darba līgumu, var baudīt tās pašas juridiskās priekšrocības un viņiem ir tādas pašas likumīgās tiesības un pienākumi kā jebkuram citam darbiniekam Latvijā. Jautājums par Konvencijas Nr. 189 oficiālu ratifikāciju varētu tikt izskatīts tuvākajā nākotnē.
5. Pašlaik Latvija neplāno ratificēt Starptautisko konvenciju par visu personu aizsardzību pret piespiedu pazušanu.
6. Eiropas Padomes Konvenciju par vardarbības pret sievietēm un vardarbību ģimenē novēršanu un apkarošanu Latvija parakstīja 2016. gada 18. maijā. Šobrīd uzsākts darbs pie ratifikācijas procesa.
7. Latvija ir izvērtējusi iespējas atcelt par 1951. gada 28. jūlija Konvenciju par bēgļa statusu noteiktās atrunas. Jāatzīmē, ka atsevišķas konvencijas normas, par kurām ir izteiktas atrunas, piemēram, norma par algotu darbu un vienlīdzīgiem darba apstākļiem (konvencijas 17. pants), jau tagad tiek pilnībā piemērotas. Turklāt Latvija nacionāli ir ieviesusi Eiropas Savienības (ES) *acquis* patvēruma jomā, kas garantē plašākas tiesības un garantijas nekā konvencija. Tāpēc Latvija pašlaik neplāno atrunu atcelšanu.
8. Latvija turpina izvērtēt iespēju pievienoties ANO Konvencijas par jebkuras sieviešu diskriminācijas izskaušanas fakultatīvajam protokolam.
9. Latvija ir iesniegusi ANO konvenciju izpildes uzraudzības mehānismiem visus iekavētos nacionālos ziņojumus par ANO cilvēktiesību līguma izpildi, kā arī atjaunoto Latvijas Republikas vispārējo pamatdokumentu.

## 3.2. Nacionālā cilvēktiesību institūcija (ombuds) (rekomendācijas nr. 119.10, 118.11, 119.9)

1. Nacionālās cilvēktiesību institūcijas jeb Tiesībsarga biroja darbu finansē no valsts budžeta programmas “Tiesībsarga birojs”. Programmas mērķis ir veicināt cilvēktiesību aizsardzību un sekmēt, lai valsts vara tiktu īstenota tiesiski, lietderīgi un saskaņā ar labas pārvaldības principu, kā arī atbilstoši Satversmei un Latvijai saistošajiem starptautiskajiem līgumiem.
2. Salīdzinot ar iepriekšējo pārskata periodu, ir palielinājies Tiesībsarga biroja finansējums. 2017. gadā valdības sniegtais finansējums bija 1 344 645 EUR, 2018. gadā – 1 489 808 EUR, savukārt 2019. gadā – 1 538 953 EUR. Papildus, 2018. gadā Tiesībsarga biroja amata vietu skaits palielinājās no 46 uz 51.

## 3.3. Visu veidu diskriminācijas izskaušana (rekomendācijas nr. 118.7, 118.8, 118.13, 118.15-118.18, 118.23, 118.24, 120.35, 118.45, 119.8, 120.35, 120.37, 120.38, 120.40, 120.42, 120.44, 120.49, 120.50, 120.53-120.58, 120.60, 120.62, 120.63, 120.86, 120.90)

1. Latvijā spēkā esošais normatīvais regulējums paredz visa veida diskriminācijas izskaušanu. Satversmes 91. pants noteic, ka visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas.
2. Darba likuma 7. panta pirmā un otrā daļa paredz, ka ikvienam ir vienlīdzīgas tiesības uz darbu, taisnīgiem, drošiem un veselībai nekaitīgiem darba apstākļiem, kā arī uz taisnīgu darba samaksu. Šīs tiesības nodrošināmas bez jebkādas tiešas vai netiešas diskriminācijas — neatkarīgi no personas rases, ādas krāsas, dzimuma, vecuma, invaliditātes, reliģiskās, politiskās vai citas pārliecības, nacionālās vai sociālās izcelsmes, mantiskā vai ģimenes stāvokļa, seksuālās orientācijas vai citiem apstākļiem.
3. Atbilstoši Pacientu tiesību likuma 3. panta 2. sadaļai, nodrošinot pacienta tiesības, aizliegta atšķirīga attieksme atkarībā no personas rases, etniskās izcelsmes, ādas krāsas, dzimuma, vecuma, invaliditātes, veselības stāvokļa, reliģiskās, politiskās vai citas pārliecības, nacionālās vai sociālās izcelsmes, mantiskā vai ģimenes stāvokļa vai citiem apstākļiem. Atšķirīga attieksme ietver personas tiešu vai netiešu diskrimināciju, personas aizskaršanu vai norādījumu to diskriminēt.
4. Latvijas Republikas Satversmes tiesa savā 2020. gada 12. novembra spriedumā lietā Nr. 2019-33-01 noteica, ka atbilstoši Latvijas Satversmei likumdevējam līdz 2022. gada 1. jūnijam ir pienākums nodrošināt, cita starpā, arī viendzimuma partneru ģimenes juridisku aizsardzību un paredzēt arī šādai ģimenei atbilstošus sociālās un ekonomiskās aizsardzības un atbalsta pasākumus, ievērojot vispārējos tiesību principus un citas Satversmes normas. Līdz ar to no Latvijas Satversmes izriet likumdevēja pienākums nodrošināt ikvienas ģimenes, tai skaitā arī viendzimuma partneru ģimenes, juridisko aizsardzību un sociālās un ekonomiskās aizsardzības un atbalsta pasākumus.
5. Latvijā tiek īstenoti arī praktiski pasākumi visu veidu diskriminācijas novēršanai, piemēram, vadlīniju, apmācību un informatīvo pasākumu veidošana. Izglītības iestāžu izglītības programmas ir veidotas saskaņā ar starptautiskajiem standartiem, un tiek īstenots dažādības izglītībā princips. Jautājumi, kas ir saistīti ar cilvēktiesību ievērošanu – iecietību, diskriminācijas aizliegumu, etnisko kultūru daudzveidību, dzimumu līdztiesību – ir integrēti vairāku pamatizglītības un vispārējās vidējās izglītības mācību priekšmetu standartu un mācību priekšmetu programmu paraugu saturā. Vispārējās izglītības mācību priekšmetu “Sociālās zinības”, “Politika un tiesības” programmu paraugu saturā ir iekļauti jautājumi par ANO 1989.gada Bērnu tiesību konvenciju. Piemēram, apgūstot “Sociālās zinības” priekšmetu, izglītojamais mācās būt iecietīgs pret atšķirīgo; zina un praksē izmanto pilsoniskās līdzdalības iespējas skolas, pašvaldības un valsts mēroga norisēs; izprot, ka cilvēkiem ir dažāda reliģiskā, politiskā un cita pārliecība; ir tolerants pret mazākuma viedokli; pieņem un ciena citus grupas biedrus. Līdzīgam mērķim ir papildināts vispārējās izglītības mācību priekšmetu “Politika un tiesības” un “Ētika” saturs, proti, obligātajā mācību saturā ir iekļauti līdzdalības, izglītojamā tiesību un pienākumu jautājumi. Vispārējās vidējās izglītības izvēles mācību priekšmeta “Veselības mācība” standartā kā obligātais saturs ir iekļautas arī tādas tēmas kā reproduktīvā veselība, nevēlamas grūtniecības un seksuāli transmisīvo slimību profilakse, seksualitāte un seksuālas attiecības.
6. Krimināllikums paredz kriminālatbildību par darbību, kas apzināti vērsta uz nacionālā, etniskā, rasu vai reliģiskā naida vai nesaticības izraisīšanu (Krimināllikuma 78. pants). No 2016. gada līdz 2019. gadam ir uzsākts 21 kriminālprocess par nacionālā, etniskā un rasu naida izraisīšanu. Saistībā ar darbību, kas ir vērsta uz naida vai nesaticības izraisīšanu atkarībā no personas dzimuma, vecuma, invaliditātes vai jebkuru citu pazīmju (tai skaitā seksuālās orientācijas) dēļ, ja ar to radīts būtisks kaitējums (Krimināllikuma 150. pants), no 2016. gada līdz 2019. gadam tika uzsākti 9 kriminālprocesi. Par diskrimināciju rasu, nacionālās, etniskās vai reliģiskās piederības dēļ vai par cita veida diskriminācijas aizlieguma pārkāpšanu, ja ar to radīts būtisks kaitējums (Krimināllikuma 149.1 pants), no 2016. gada līdz 2019. gadam kopā tika uzsākts 1 kriminālprocess, kurš gada laikā tika izbeigts. Smagāks sods ir paredzēts par iepriekš minētajiem noziedzīgajiem nodarījumiem, ja tos ir izdarījusi valsts amatpersona vai uzņēmuma (uzņēmējsabiedrības) vai organizācijas atbildīgs darbinieks, vai personu grupa vai ja tas izdarīts, izmantojot automatizētu datu apstrādes sistēmu. Rasistisks, nacionāls, etnisks vai reliģisks motīvs Krimināllikumā ir atzīts par atbildību pastiprinošu apstākli (Krimināllikuma 48. panta pirmās daļas 14. punkts). [[2]](#endnote-2)
7. Par naida noziegumiem ikvienai personai ir tiesības iesniegt ziņojumu Valsts policijai vai Valsts drošības dienestam (klātienē, telefoniski vai rakstveidā), kā arī izmantojot NVO uzturētu tīmekļa vietni un http://cilvektiesibas.org.lv (latviešu, krievu un angļu valodās). Portālos saņemtā informācija tiek nodota kompetento tiesībsargājošo iestāžu rīcībā. Kopš 1991. gada Latvijā nav reģistrēta neviena rasistiski motivēta personas nonāvēšana vai cits nodarījums ar smagām sekām.
8. Valsts policija ir īstenojusi virkni praktisku pasākumu, kas policistu darbā palīdz identificēt un izmeklēt naida noziegumus. Valsts policijas koledža sadarbībā ar Valsts policiju ir izstrādājusi vadlīnijas naida noziegumu identifikācijai un izmeklēšanai. Tāpat Valsts policija savā praktiskajā darbā izmanto Latvijas Cilvēktiesību centra (LCC) sagatavoto "Palīgmateriālu tiesībsargājošo iestāžu darbiniekiem naida noziegumu identificēšanā un izmeklēšanā", kā arī pētījumu “Naida noziegumi: prakse un problēmas”.
9. Valsts policijas koledža pieaugušo neformālās izglītības programmas ietvaros ir izstrādājusi apmācību programmas “Naida noziegumu identifikācija un izmeklēšana”, “Sociālā naida un nesaticības izraisīšanas krimināltiesiskais regulējums, un tā piemērošanas teorētiskās un praktiskās problēmas”, kā arī “Cilvēktiesību ievērošana Valsts policijas darbā”. Naida noziegumu jautājumi ir iekļauti arī pirmā līmeņa profesionālās augstākās izglītības “Policijas darbs” vairākos studiju kursos.
10. Valsts policija projektos un apmācībās sadarbojas ar NVO. Piemēram, sadarbībā ar LGBT un viņu draugu apvienību “Mozaīka” Valsts policijā ir risināta problemātika par naida runu, vārda brīvību masu medijos, sociālajos tīklos un masu pasākumos, naida noziegumu un naida runas krimināltiesisko raksturojumu un kvalifikācijas problēmām, kā arī izmeklēšanas taktiku un specifiku.
11. Latvijas tiesnešu mācību centrs piedāvā apmācības par naida noziegumiem. Piemēram, pārskata periodā notika seminārs “Naida noziegumi un vārda brīvība”, kurā iekļautas tēmas par Eiropas Cilvēktiesību tiesas judikatūru par naida noziegumiem un par naida noziegumu kvalifikāciju Krimināllikumā.
12. 2018. gada 4. – 10. jūnijā Latvijā norisinājās “Baltijas Praida 2018” pasākumi, tai skaitā gājiens, kurā piedalījās rekordliels dalībnieku skaits – 8000. Gājienā pirmo reizi piedalījās arī politiskās partijas un uzņēmumi.
13. Lai mazinātu aizspriedumus pret personām ar atšķirīgu etnisko izcelsmi un ārējo izskatu, tiek īstenota virkne pasākumu sabiedrības integrācijas politikas ietvaros. Piemēram, kopš 2016. gada SIF īsteno Eiropas Sociālā fonda (ESF) projektu “Dažādības veicināšana”, kas mērķa grupām nodrošina motivācijas paaugstināšanas un atbalsta pakalpojumus, pasākumus darba devējiem iekļaujošas darba vides veicināšanai un dažādības vadībai, kā arī sabiedrības izpratnes paaugstināšanas pasākumus par sociālās iekļaušanas veicināšanas un diskriminācijas novēršanas jautājumiem.
14. 2018. gadā visā Latvijā ir uzsākta un 2019. gadā turpināta motivācijas paaugstināšanas un atbalsta pakalpojumu sniegšana sociālās atstumtības un diskriminācijas riskam pakļautām personu grupām (tostarp, dzimuma, vecuma, invaliditātes un etniskās piederības dēļ) – kopumā ap 1450 cilvēkiem. Ar dažādu ekspertu (sociālie darbinieki, psihologi, juristi u.c.) palīdzību ir sniegts atbalsts 1000 cilvēkiem no sociāli mazaizsargātajām grupām, palīdzot apgūt jaunas dzīves prasmes un iemaņas, uzsākt darba meklējumus, atrast darbu.
15. 2019. gadā vairāk kā 600 pašvaldību iestāžu, biedrību vai nodibinājumu, uzņēmumu vadītāji un speciālisti ir ieguvuši zināšanas un izpratni par to, kāpēc iecietība un dažādības vadība ir svarīga darba devējiem un kādi no tā ir ieguvumi.
16. 2019. gada 20. septembrī tiesībsargs organizēja ekspertu diskusiju par naida runas ierobežošanas aktualitātēm, kurā piedalījās pārstāvji no Valsts drošības dienesta, Valsts policijas, prokuratūras, Tieslietu ministrijas, Zvērinātu advokātu kolēģijas, Valsts policijas koledžas, Latvijas Universitātes, LV ziņu portāla “Delfi”.

## 3.4. Sieviešu tiesības un dzimumu līdztiesība (118.10, 118.42-118.45, 120.53, 120.72)

1. Latvijā dzimumu līdztiesības politika tiek veidota, balstoties uz dzimumu līdztiesības integrēto pieeju. Darbību turpina Dzimumu līdztiesības komiteja, kas ir labklājības ministres pārraudzībā esoša institūcija dzimumu līdztiesības jomā un veicina ministriju, NVO, sociālo partneru, pašvaldību un citu iesaistīto pušu sadarbību un līdzdalību.
2. 2018. gada 4. jūlijā tika apstiprināts “Plāns 2018.-2020. gadam par sieviešu un vīriešu vienlīdzīgu tiesību un iespēju veicināšanu”. Plāna mērķis - veicināt integrētu, mērķtiecīgu un efektīvu nozaru politiku īstenošanu, tādējādi sekmējot sieviešu un vīriešu vienlīdzīgu tiesību un iespēju īstenošanu dzīvē.
3. Viens no rīcības virzieniem, kas iekļauts “Plānā 2018.-2020. gadam par sieviešu un vīriešu vienlīdzīgu tiesību un iespēju veicināšanu”, ir sieviešu un vīriešu ekonomiskās neatkarības un vienlīdzīgu iespēju darba tirgū veicināšana. Šī rīcības virziena ietvaros ir iekļauti pasākumi, kas vērsti uz to, lai tiesību aktos nostiprinātos līdztiesības principus pēc iespējas īstenotu praksē, piemēram, veicinot vīriešu iesaisti bērnu aprūpes un ģimenes pienākumu veikšanā un apzinot būtiskākos sieviešu un vīriešu darba samaksas atšķirības cēloņus atsevišķās nozarēs. Šie jautājumi ir iekļauti arī “Iekļaujošas nodarbinātības pamatnostādnēs 2015.-2020. gadam”.
4. Izglītības saturā dzimumu līdztiesības jautājumi tiek skatīti cilvēktiesību kontekstā (vienlīdzīgas tiesības un iespējas, brīvība no aizspriedumiem un diskriminācijas aizliegums). Tiešā veidā dzimumu līdztiesības jautājumi iekļauti mācību priekšmetā “Sociālās zinības”. Netiešā veidā dzimumu līdztiesības jautājumi tiek skatīti tādos mācību priekšmetos kā ģeogrāfija, vēsture, svešvaloda, latviešu literatūra.
5. Pamatizglītībā, sākot ar 5. klasi, mājturības un tehnoloģiju apguve tiek organizēta, izglītojamos klasē dalot divās grupās. Skolēns priekšmetā “Mājturība un tehnoloģijas” katru mācību gadu izvēlas vienu no skolas piedāvātajām tehnoloģiju apguves programmām – tekstilmateriālu un citu līdzīgu materiālu tehnoloģijas vai koka, kokmateriālu, metāla un citu līdzīgu materiālu tehnoloģijas. Līdz ar to skolēni netiek sadalīti grupās pēc dzimuma, bet gan balstoties uz katra skolēna interesi par konkrēto programmu.
6. Vispārizglītojošās un profesionālās izglītības iestādēs skolēniem ir pieejamas karjeras konsultācijas. Konsultanti ir nodrošināti ar metodiskajiem materiāliem, kas iekļauj vingrinājumus par sieviešu un vīriešu vienlīdzīgām iespējām. Papildus, specializēta infografika “Vienlīdzīgas karjeras iespējas sievietēm un vīriešiem” ir izsūtīta vispārizglītojošās un profesionālās izglītības iestādēm, un ir publicēta Valsts izglītības attīstības aģentūras mājaslapā. Tajā ir arī uzsvērts, ka sievietēm un vīriešiem pienākas līdzvērtīga attieksme un atalgojums.
7. Par īstenoto pasākumu efektivitāti liecina fakts, ka pēdējos gados Latvijā ir ievērojami pieaugusi sieviešu iesaiste politiskajos procesos. 2018. gada Saeimas vēlēšanās Saeimā tika ievēlēta 31 sieviete – par 12 vairāk kā 2014. gadā. Tas ir vēsturiski vislielākais jebkad Saeimā ievēlēto sieviešu skaits. Līdz ar to 31% no deputātiem ir sievietes, kas ir vairāk kā vidēji ES (29.7%). Savukārt 2017. gada pašvaldību vēlēšanās no 1614 pašvaldību domēs ievēlētajiem deputātiem 549 jeb 34.01% bija sievietes. 82% tiesnešu Latvijā ir sievietes. Arī starptautiskā līmenī pieaudzis sieviešu skaits, kuras ievēlētas augsta līmeņa amatos: Ilze Juhansone ir kļuvusi par Eiropas Komisijas Ģenerālsekretāri, Baiba Braže ir kļuvusi par NATO ģenerālsekretāra vietnieci, Ilze Brands-Kehris ir kļuvusi par ANO ģenerālsekretāra vietnieci, savukārt Ilvija Pūce ir ievēlēta ANO Spīdzināšanas novēršanas komitejā.
8. Statistika liecina, ka Latvijai ir augsti dzimumu līdztiesības rādītāji. 2016. gadā Latvija ieņēma 18. vietu Pasaules Ekonomikas Foruma ziņojumā par dzimumu līdztiesību pasaulē. Situācija turpinājusi uzlaboties, 2020. gadā Latvijai ieņemot 11. vietu. Izglītības jomā Latvijai ir augstākais sieviešu pētnieku īpatsvars Eiropā, jeb 51%. Arī nodarbinātības rādītāji liecina par augstu dzimumu līdztiesību, sieviešu īpatsvaram vadītāja līmeņa pozīcijās sasniedzot 56%, kas ir augstākais Eiropā. Sieviešu bezdarba līmenis turpina samazināties, 2016. gadā sasniedzot 7.7%, taču 2018. gadā samazinoties līdz 5.4%.

## 3.5. Vardarbības pret sievietēm novēršana (rekomendācijas nr. 118.4, 118.5, 119.2-119.5, 118.30, 118.31)

1. Latvija vardarbības pret sievietēm novēršanas jomā strādā pie normatīvā regulējuma uzlabošanas un praktisko pasākumu īstenošanas. Vardarbības ģimenē izpratne krimināltiesību sistēmā izriet no Krimināllikuma 48. panta pirmās daļas 15. punkta, kurā ietverts atbildību pastiprinošs apstāklis – noziedzīgs nodarījums, kas saistīts ar vardarbību vai vardarbības apdraudējumu, vai noziedzīgs nodarījums pret tikumību un dzimumneaizskaramību izdarīts pret personu, ar kuru noziedzīgā nodarījuma izdarītājs ir pirmajā vai otrajā radniecības pakāpē, vai pret laulāto vai bijušo laulāto, vai pret personu, ar kuru noziedzīgā nodarījuma izdarītājs ir vai ir bijis nereģistrētās laulāto attiecībās, vai pret personu, ar kuru noziedzīgā nodarījuma izdarītājam ir kopīga (nedalīta) saimniecība. Tādējādi, ja izdarīts jebkāds ar vardarbību vai vardarbības piedraudējumu saistīts noziedzīgs nodarījums (piemēram, izvarošana, vardarbīga dzimumtieksmes apmierināšana, miesas bojājumu nodarīšana) pret iepriekš minēto personu, tiesai, nosakot sodu, ir jāņem vērā Krimināllikuma 48. panta pirmās daļas 15. punktā ietvertais apstāklis.
2. 2018. gada 1. janvārī stājās spēkā grozījumi Krimināllikumā, kas paplašina atbildību pastiprinošo apstākļu sarakstu; iekļauj pietiekami ilgu noilguma periodu, kas ļauj uzsākt tiesvedību, kad cietušais ir sasniedzis pilngadību; paredz kriminālatbildību par personas vajāšanu, dzimumorgānu kropļošanu un psiholoģisko vardarbību, kā arī precizē un papildina tiesisko regulējumu par smagiem, vidēji smagiem un viegliem miesas bojājumiem. Jauninājums ir tas, ka kriminālprocesa uzsākšanas priekšnosacījums vairs nav tikai tās personas, kurai nodarīts kaitējums, pieteikums. Proti, process var tikt uzsākts, tiklīdz tiesībsargājošo iestāžu rīcībā nonāk ziņas par iespējamu noziedzīgu nodarījumu.
3. 2018. gada 1. janvārī būtiskas izmaiņas, kas saistītas ar cietušo aizsardzību, tika veiktas arī likumā "Par Krimināllikuma stāšanos spēkā un piemērošanas kārtību". Likuma grozījumi noteic psiholoģiskas dabas traucējumu gradāciju, definējot kritērijus – kas ir psihisks traucējums un kas ir psihiska trauma. Tādā veidā tiek palielināta personas aizsardzība gadījumos, kad persona nav guvusi miesas bojājumus, bet ir guvusi vai nu psiholoģisku traucējumu vai psihisku traumu.
4. Iepriekšējā Latvijas ziņojumā minētais regulējums, kas stājās spēkā 2014. gada 31. martā un ieviesa civilprocesā nekavējošus tiesas lēmumus, ar kuriem tiek nodrošināta pagaidu aizsardzība no vardarbības ģimenē, ir sevi attaisnojis praksē. 2019. gadā Latvijā tiesa aizsardzību pret vardarbību piešķīra 940 lēmumos, 2018. gadā – 879 lēmumos, 2017. gadā - 827 lēmumos, 2016. gadā – 626 lēmumos. Tāpat sevi praksē ir attaisnojis 2014. gadā spēkā stājies regulējums, kas piešķīra policijai tiesības izsaukuma uz mājokli brīdī izlikt vardarbīgo personu no mājokļa līdz 8 dienām, ja ir apdraudēta upura dzīvība, veselība vai brīvība. Tā, 2019. gadā tika pieņemti 672 šādi Valsts policijas lēmumi, 2018. gadā – 798 lēmumi, 2017. gadā – 697 lēmumi, 2016. gadā – 202 lēmumi. Šādus lēmumus ir tiesības pieņemt arī pašvaldību policijai.
5. Ārstniecības likuma 56.1 pants noteic, ka, ja ārstniecības iestāde sniedz palīdzību pacientam un ir pamats uzskatīt, ka pacients ir cietis no vardarbības, ārstniecības iestāde nekavējoties, bet ne vēlāk kā 12 stundu laikā paziņo par to Valsts policijai.
6. 2020. gada 28. jūlijā tika pieņemti grozījumi 2014. gada 25. marta MK noteikumos Nr. 161 “Kārtība, kādā novērš vardarbības draudus un nodrošina pagaidu aizsardzību pret varmāku”, papildinot tos ar speciāli izstrādātu anketu, kas Valsts policijas amatpersonai jāaizpilda par konfliktu ģimenē un vienas darba dienas laikā jānosūta attiecīgajam sociālajam dienestam.
7. Personām, pret kuru vērsta jebkāda fiziska, seksuāla, psiholoģiska vai ekonomiska vardarbība vai vardarbīga kontrole, valsts nodrošina juridisko palīdzību saskaņā ar Valsts nodrošinātās juridiskās palīdzības likumu, lai šīs personas varētu aizsargāt savas tiesības ar pagaidu civilprocesuālajiem līdzekļiem. Proti, lai personas varētu vērsties tiesā ar pieteikumu par pagaidu aizsardzību pret vardarbību, pārsūdzētu tiesas lēmumu par pietiekuma par pagaidu aizsardzības līdzekļa noteikšanas noraidīšanu/daļēju noraidīšanu vai izšķirtu civiltiesiska rakstura strīdu. Tā kā no vardarbības cietušajām personām ir nepieciešama tūlītēja aizsardzība, lemjot par juridiskās palīdzības piešķiršanu, Juridiskās palīdzības administrācija ņem vērā, ka šīs personas pēkšņi nonākušas tādā situācijā un materiālajā stāvoklī, kas tām liedz nodrošināt savu tiesību aizsardzību no personas neatkarīgu apstākļu dēļ. Krimināllietās valsts nodrošina juridisko palīdzību saskaņā ar Kriminālprocesa likumu.[[3]](#endnote-3)
8. Valsts nodrošina kompensāciju no vardarbības cietušajām personām, pastāvot šādu priekšnoteikumu kopumam: 1) fiziskā persona Kriminālprocesa likumā noteiktajā kārtībā atzīta par cietušo; 2) kaitējums nodarīts tīša noziedzīga nodarījuma rezultātā; 3) konstatētas kādas no likuma “Par valsts kompensāciju cietušajiem” minētajām sekām - iestājusies personas nāve, cietušajam nodarīti smagi vai vidēja smaguma miesas bojājumi, aizskarta cietušā tikumība un dzimumneaizskaramība, cietušais ir cilvēku tirdzniecības upuris, cietušais ir inficēts ar cilvēka imūndeficīta vīrusu, B vai C hepatītu.
9. Latvijā ir izveidots bezmaksas informatīvais tālrunis 116006 “Palīdzības dienests nozieguma upuriem”, kas cita starpā sniedz atbalstu no vardarbības cietušajām personām. Tālruņa darbību nodrošina biedrība “Skalbes”, ar kuru Juridiskās palīdzības administrācija ir noslēgusi deleģēšanas līgumu. Biedrība “Skalbes”, izpildot valsts pārvaldes uzdevumu, nodrošina: emocionālā un psiholoģiskā atbalsta sniegšanu noziedzīgos nodarījumos cietušajiem, informāciju par cietušo procesuālajām tiesībām (piemēram, par tiesībām kriminālprocesā, tiesībām uz kaitējuma atlīdzību, valsts kompensāciju, u.c.), informāciju par iespējamiem pakalpojumiem un pastāvošajiem cietušo atbalsta dienestiem, informācijas par cietušo tiesībām izvietošanu sociālajos tīklos un interneta vietnēs, t.sk. www.cietusajiem.lv. Informācija tiek sniegta trīs valodās: latviešu, krievu un angļu valodā.
10. Lai mazinātu sabiedrības iecietību pret vardarbību pret sievieti un vardarbību ģimenē, regulāri tiek īstenoti sabiedrību informējoši un izpratni veicinoši, kā arī uz prevenciju vērsti pasākumi, un tiesībsargājošo iestāžu darbinieku apmācības.[[4]](#endnote-4)
11. 2017. gadā Labklājības ministrija sadarbībā ar Valsts policiju, resursu centru sievietēm “MARTA”, Tieslietu ministriju un Latvijas Lauku ģimenes ārstu asociāciju īstenoja ES līdzfinansētu starpnozaru projektu “Soli tuvāk: Kopienas vienotā atbilde uz vardarbību pret sievietēm gadījumiem” ar mērķi mazināt vardarbību pret sievietēm Latvijā un iedrošināt sievietes ziņot un vērsties pēc palīdzības.
12. 2017.-2018. gadā Labklājības ministrija īstenoja vēl divus projektus. Projekts “Soli tuvāk: Kopienas vienotā atbilde uz vardarbības pret sievietēm gadījumiem” attīstīja profesionālās kompetences speciālistiem (Valsts policijas un pašvaldību darbinieki, sociālie darbinieki, bērnu tiesību aizsardzības, veselības aprūpes un nozares NVO eksperti), kuri ikdienā saskaras vai varētu saskarties ar personām, kas cietušas no vardarbības ģimenē vai citās tuvās attiecībās. Savukārt projekta “Izpratnes veidošanas kampaņa par nulles toleranci attiecībā uz vardarbību pret sievieti “Vardarbībai patīk klusums”” ietvaros īstenotas aktivitātes, lai veicinātu sabiedrības informētību un izpratni par vardarbību pret sievietēm, kā arī, lai jau preventīvi mazinātu vai novērstu vardarbīgas rīcības izpausmes sieviešu un vīriešu savstarpējās attiecībās. Tādēļ īpaša uzmanība projektā veltīta jauniešiem, lai veicinātu cieņpilnas un līdztiesīgas attiecības starp zēniem un meitenēm.
13. Arī Valsts policija organizē informatīvās kampaņas, piemēram, kampaņu “Noņem rozā brilles”, lai informētu un izglītotu par to, kā atpazīt varmāku un varētu izvairīties no bīstamām attiecībām. Papildus, tiek organizētas apmācības Valsts policijas amatpersonām, lai veidotu izpratni par vardarbības problēmu, kā to atpazīt un kā palīdzēt cietušajiem.

## 3.6. Spīdzināšanas un citas cietsirdīgas, necilvēcīgas vai pazemojošas izturēšanās aizliegums (rekomendācijas nr. 118.26, 118.27, 119.11, 120.66)

1. Lai nodrošinātu tiesiskumu un objektivitāti tiesībaizsardzības iestāžu amatpersonu un darbinieku izdarīto noziedzīgo nodarījumu atklāšanā, izmeklēšanā un novēršanā un veicinātu sabiedrības uzticēšanos valsts pārvaldei, Latvijā kopš 2015. gada 1. novembra ir izveidota neatkarīga, iekšlietu ministra pārraudzībā esoša iestāde – Iekšējās drošības birojs (IDB). IDB funkcijas ir atklāt, izmeklēt un novērst noziedzīgus nodarījumus, kurus izdarījuši Iekšlietu ministrijas padotības iestāžu, izņemot Valsts drošības dienesta, amatpersonas un darbinieki, kā arī ar vardarbību saistītus noziedzīgus nodarījumus, kurus, pildot dienesta pienākumus, izdarījušas Ieslodzījuma vietu pārvaldes (IeVP) amatpersonas ar speciālajām dienesta pakāpēm, pašvaldības policijas darbinieki un ostas policijas darbinieki.[[5]](#endnote-5)
2. Izmeklēšanas uzraudzību, tostarp IDB lietvedībā esošajos kriminālprocesos, veic prokuratūra. Uzraugošais prokurors izskata sūdzības par izmeklētāja rīcību vai lēmumiem, un tam ir tiesības atcelt izmeklētāja pieņemtos lēmumus. Uzraugošajam prokuroram noteikts pienākums dot izmeklētājam norādījumus par procesa veida izvēli, piemēram, veikt izmeklēšanu vispārējā kārtībā, paātrinātā procesa kārtībā; izmeklēšanas virzienu un izmeklēšanas darbību veikšanu, ja viņš nenodrošina mērķtiecīgu izmeklēšanu un pieļauj neattaisnotu iejaukšanos personas dzīvē vai vilcināšanos. Turklāt prokurors var jebkurā laikā iepazīties ar kriminālprocesa materiāliem un sniegt norādījumus pēc savas iniciatīvas.
3. Saskaņā ar ģenerālprokurora izdoto iekšējo normatīvo aktu Ģenerālprokuratūras struktūrvienībai uzdots organizēt izmeklēšanas gaitas un tālākās virzības apspriešanu, ja izmeklēšana nav pabeigta 9 mēnešu laikā no kriminālprocesa uzsākšanas. Tāpat Ģenerālprokuratūras struktūrvienība izskata sūdzības par IDB pieņemtajiem lēmumiem par atteikšanos uzsākt kriminālprocesu. Tā ir noteikta arī kā atbildīgā struktūrvienība IDB uzsākto kriminālprocesu izmeklēšanas uzraudzībai gadījumā, kad uzraugošā prokurora noteikšana, piemērojot pirmstiesas kriminālprocesa teritoriālās piekritības noteikumus vai institucionālās piekritības nosacījumus, nav iespējama 24 stundu laikā.
4. Normatīvais regulējums nodrošina, ka visas sūdzības saistībā ar spīdzināšanu un necilvēcīgu vai pazemojošu izturēšanos izmeklē neatkarīga iestāde un iespējamie vainīgie tiek saukti pie kriminālatbildības. Saskaņā ar Kriminālprocesa likuma 6. pantu, amatpersonai, kura pilnvarota veikt kriminālprocesu, ikvienā gadījumā, kad kļuvis zināms kriminālprocesa uzsākšanas iemesls un pamats, ir pienākums savas kompetences ietvaros uzsākt kriminālprocesu un novest to līdz Krimināllikumā paredzētajam krimināltiesisko attiecību taisnīgam noregulējumam. Amatpersonas, kuras pilnvarotas veikt kriminālprocesu ir izmeklētājs, prokurors, tiesa un citas Kriminālprocesa likuma 26. pantā minētās amatpersonas. Saskaņā ar Satversmes 83. pantu, likuma “Par tiesu varu” 1. pantu un Prokuratūras likuma 1. un 6. pantu, tiesneši un prokurori savā darbībā ir neatkarīgi.
5. Saskaņā ar Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm disciplināratbildības likuma 3. panta trešo daļu, amatpersonas saukšana pie disciplināratbildības neizslēdz tās civiltiesisko, administratīvo vai kriminālatbildību. Laika periodā no 2016. gada līdz 2019. gadam IeVP saņēma informāciju par diviem iespējamiem amatpersonu vardarbības gadījumiem pret ieslodzītajiem. Reaģējot uz to, tika veikta pārbaude un abos gadījumos vainīgajām amatpersonām, ievērojot Disciplināratbildības likuma 21. panta pirmās daļas 1. punktu, tika piemērots disciplinārsods. Par amatpersonām piemērotajiem disciplinārsodiem tika informēts struktūrvienības priekšnieks, lai tālāk informētu visas struktūrvienības amatpersonas un atbilstoši kompetencei nodrošinātu pastāvīgu kontroli par dienesta disciplīnas ievērošanu struktūrvienībā, kā arī veiktu nepieciešamos pasākumus, lai novērstu trūkumus, kuri ir bijuši vai varētu būt par padoto amatpersonu dienesta disciplīnas pārkāpumu cēloni. Pēc pārbaudes tika organizētas struktūrvienību mācības, kas aptvēra personu ierobežojošo līdzekļu lietošanas tiesiskos un praktiskos aspektus. Kriminālprocesuāla lēmuma pieņemšanai disciplinārlietās pieņemtie lēmumi tika nosūtīti IDB. No 2016. gada līdz 2019. gadam IDB veica pirmstiesas izmeklēšanu četros kriminālprocesos par iespējamu IeVP amatpersonu pretlikumīgu rīcību, kas saistīta ar vardarbību un vērsta pret ieslodzījuma vietās turētajām personām.

## 3.7. Apstākļi ieslodzījuma vietās (rekomendācijas nr. 118.27-118.29, 119.12)

1. Salīdzinot ar ieslodzīto personu skaitu 2016. gadā, ieslodzīto skaits 2020. gadā samazinājies par apmēram 44%. Izmaiņas rādītājos skaidrojamas ar mainīgo demogrāfisko situāciju, kā arī Latvijas īstenotajām izmaiņām sodu politikā.
2. No 2016. gada līdz 2019. gadam piešķirtā finansējuma ietvaros visās ieslodzījuma vietās tika veikti gan plānoti, gan arī ārpus kārtas remonta darbi saistībā ar ieslodzīto personu soda izciešanas un sadzīves apstākļu uzlabošanu, kā arī inženiertehnisko objektu atbilstošu uzturēšanu. Katru gadu iespēju robežās tiek plānoti un realizēti arī lielāka mēroga projekti.[[6]](#endnote-6)

1. IeVP Mācību centrs realizē profesionālās tālākizglītības programmu "Ieslodzījuma vietu apsardze". Laika posmā no 2016. gada līdz 2020. gadam šo mācību programmu ir apguvušas 819 ieslodzījuma vietu amatpersonas ar speciālajām dienesta pakāpēm. Mācību programmai ir noteikti vairāki vispārizglītojošie un profesionālie uzdevumi, tajā skaitā arī kontrolēt soda izpildes režīma prasību izpildi, ievērojot ieslodzīto personu tiesības un veidot pozitīvu saskarsmi, ievērot ētikas un uzvedības normas. Mācību programmā tiek izskatīti arī cilvēktiesību jautājumi. Visu mācību priekšmetu ietvaros tiek akcentēts, ka cieņai pret cilvēku nav relatīva, bet gan fundamentāla nozīme.[[7]](#endnote-7) Papildus, 2016. gadā IeVP Mācību centrā projekta ietvaros īstenoto programmu "Darbs ar notiesātajām personām Resocializācijas centrā atkarīgajiem" apguva 63 Olaines cietuma Atkarīgo centra amatpersonas.
2. Veselības aprūpe ieslodzītajiem notiek saskaņā ar MK 2015. gada 2. jūnija noteikumiem Nr. 276 "Apcietināto un notiesāto personu veselības aprūpes īstenošanas kārtība". Noteikumi nosaka ieslodzītajiem sniedzamo veselības aprūpes pakalpojumu apjomu un kārtību, kādā ieslodzījuma vietās un Latvijas Cietumu slimnīcā sniedz šos pakalpojumus, kā arī kārtību, kādā ieslodzīto nosūta veselības aprūpes pakalpojumu saņemšanai ārstniecības iestādē ārpus ieslodzījuma vietas.[[8]](#endnote-8) Ieslodzītā ambulatoro veselības aprūpi nodrošina ieslodzījuma vietas medicīnas daļā, bet stacionāro veselības aprūpi – Latvijas Cietumu slimnīcā.
3. Ambulatoro pakalpojumu saņemšana ieslodzītājiem tiek organizēta un nodrošināta tādos pašos termiņos, kā to var saņemt citi Latvijas iedzīvotāji. Ja medicīniskā palīdzība ir nepieciešama steidzami, tā tiek organizēta nekavējoties. Ieslodzījuma vietas ārstniecības personas pastāvīgi kontrolē un regulē pakalpojuma saņemšanas gaidīšanas ilgumu, un atbilstoši medicīniskajām indikācijām izvirza prioritātes pakalpojuma saņemšanai.
4. Veselības inspekcija vidēji 180 reizes gadā pārbauda ieslodzītajiem sniegtās veselības aprūpes kvalitāti, kā arī katru gadu pārbauda ieslodzījuma vietu ārstniecības iestāžu atbilstību obligātajām prasībām, kas ir pieņemtas valstī, un nepieciešamības gadījumos sniedz rekomendācijas, kuras ir obligātas izpildei, un katru gadu pārbauda ieslodzījuma vietas sadzīves un sanitāri tehnisko stāvokli un nepieciešamības gadījumos sniedz rekomendācijas.

## 3.8. Cilvēku tirdzniecība (rekomendācijas nr. 118.6, 118.32-118.38)

1. Cilvēku tirdzniecības novēršanas valsts politikas īstenošanā iesaistītās institūcijas savas kompetences ietvaros ir veikušas virkni pasākumus: stiprinājušas tiesisko regulējumu, lai sauktu pie kriminālatbildības personas, kuras veicina un atbalsta cilvēku tirdzniecību, un nodrošinātu labvēlīgākus nosacījumus cilvēku tirdzniecības upuriem valsts apmaksātās sociālās rehabilitācijas pakalpojumu un valsts kompensācijas cietušajiem saņemšanā; aktīvi iesaistījušās speciālistu izglītošanā un sabiedrības izpratnes veicināšanā par cilvēku tirdzniecības riskiem, sekām un palīdzības iespējām; nodrošinājušas kontroles pasākumus, kas mazina cilvēku tirdzniecības riskus.[[9]](#endnote-9) Identificēto cilvēku tirdzniecības upuru skaitam ir tendence pieaugt, kas liecina par institūciju darbinieku spēju atpazīt iespējamos upurus.[[10]](#endnote-10) Visi identificētie cilvēku tirdzniecības upuri saņem palīdzību, atbalstu un sociālās rehabilitācijas pakalpojumus neatkarīgi no upuru vēlmes un gatavības sadarboties ar tiesībaizsardzības iestādēm. Papildus normatīvajam regulējumam tiek īstenotas praktiskas apmācības iesaistīto institūciju darbiniekiem. 2016. gadā 18 Latvijas prokurori piedalījās apmācībās cilvēktirdzniecības novēršanas un apkarošanas jomā, taču 2018. gadā 34 apmācībās. [[11]](#endnote-11) Kopš 2016. gada reizi gadā Valsts policijas koledža organizē kursu “Cilvēku tirdzniecība mūsdienās. Formas, prevencija un novēršana”. Tā mērķis ir sniegt teorētiskās zināšanas un attīstīt praktiskās iemaņas par cilvēku tirdzniecību un tās prevenciju Valsts policijas amatpersonām.
2. 2016. gada 23. martā spēkā stājās grozījumi Kriminālprocesa likumā, kas ieviesa papildu regulējumu un garantijas cilvēku tirdzniecības upuriem. Tā, Kriminālprocesa likuma 96.1 pants ("Īpaši aizsargājams cietušais") noteic, ka īpaši aizsargājams cietušais ir arī tāda persona, kura cietusi no cilvēku tirdzniecības. Īpaši aizsargājamam cietušajam ir tiesības ar procesa virzītāja atļauju piedalīties procesuālajās darbībās kopā ar uzticības personu, ja vien tā nav persona, pret kuru uzsākts kriminālprocess, aizturētais, aizdomās turētais vai apsūdzētais. Īpaši aizsargājamam cietušajam ir tiesības lūgt un saņemt informāciju par tās apcietinātās vai notiesātās personas atbrīvošanu vai izbēgšanu no ieslodzījuma vietas vai īslaicīgās aizturēšanas vietas, kura radījusi viņam kaitējumu, ja pastāv apdraudējums cietušajam un nepastāv kaitējuma risks apcietinātajai vai notiesātajai personai. Šādu lūgumu var pieteikt līdz gala nolēmuma pieņemšanai kriminālprocesā. Savukārt Kriminālprocesa likuma 151.1 pants (“Īpaši aizsargājama cietušā pratināšanas īpatnības pirmstiesas kriminālprocesā") paredz, ka īpaši aizsargājama cietušā pratināšana tiek veikta atsevišķā, tam piemērotā, telpā vai bez citu ar konkrēto procesuālo darbību nesaistītu personu klātbūtnes. Personas pratināšanu, kas atzīta par cietušo no cilvēku tirdzniecības, veic tā paša dzimuma izmeklēšanas darbības veicējs. Minēto nosacījumu var neievērot, ja tam piekrīt pats cietušais vai viņa pārstāvis.
3. No cilvēku tirdzniecības cietušajām personām ir tiesības uz valsts kompensāciju saskaņā ar likumu “Par valsts kompensāciju cietušajiem”.
4. Vienam cietušajam izmaksājamās valsts kompensācijas maksimālais apmērs ir Latvijas Republikā noteiktās piecas minimālās mēneša darba algas. Izmaksājamās valsts kompensācijas apmēru aprēķina, ņemot vērā minimālās mēneša darba algas apmēru, kāds noteikts brīdī, kad persona atzīta par cietušo. No 2019. gada 1. janvāra cilvēku tirdzniecības upuriem valsts kompensācijas apmērs palielināts no 70 % uz 90% (no maksimālā valsts kompensācijas apmēra). Valsts kompensācijas pieprasījums Juridiskās palīdzības administrācijai jāiesniedz triju gadu laikā pēc dienas, kad persona atzīta par cietušo vai ir uzzinājusi par faktiem, kas šai personai dod tiesības to darīt.[[12]](#endnote-12)

## 3.9. Viedokļa un vārda brīvība (rekomendācija nr. 118.41)

1. Lai stiprinātu medijus, ir izstrādātas Latvijas mediju politikas pamatnostādnes 2016.-2020. gadam. Tas ir vidējā termiņa politikas plānošanas dokuments, kurā par mediju politikas virsmērķi ir izvirzīta stipra, daudzveidīga, profesionāla, caurskatāma, ilgtspējīga un stabila mediju vide. Izpildot vienu no pamatnostādņu izvirzītajiem uzdevumiem, 2017. gadā tika izveidots Mediju atbalsta fonds, kura mērķis ir atbalstīt medijus sabiedriski nozīmīga satura veidošanā. Tā ietvaros 2017. – 2019. gadā ir atbalstīti 220 projekti, no valsts budžeta līdzekļiem šim mērķim novirzot 3,5 miljonus EUR.

## 3.10. Tiesības uz privātās dzīves neaizskaramību (rekomendācija nr. 120.68)

1. Tiesības uz privātās dzīves neaizskaramību garantē Satversmes 96. pants. Pārskata periodā Latvija ir strādājusi pie normatīvā regulēja sakārtošanas attiecībā uz fizisko personu datu aizsardzību.
2. Kopš 2018. gada 25. maija Latvijā ir tieši piemērojama Eiropas Parlamenta un Padomes 2016. gada 27.aprīļa regula Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti (turpmāk – Datu regula). Datu regula ievieš jaunu datu aizsardzības standartu pasaules mērogā, kā arī nostiprina principu “datu aizsardzība pēc noklusējuma”. Latvija kā ES dalībvalsts nodrošina Datu regulas prasību ievērošanu attiecībā uz personas datu aizsardzību un privātumu, kas atbilst starptautiskajām cilvēktiesībām.
3. Personas datu aizsardzība un privātās dzīves neaizskaramība ir nozīmīgas pamattiesības. Latvijā ir pieņemti normatīvie akti, kas regulē noteiktas personas datu apstrādes situācijas, ievērojot datu apstrādes principus: likumīgums, godprātīga un pārredzamība, nolūka ierobežojums, datu minimizēšana; precizitāte, glabāšanas ierobežojums, integritāte un konfidencialitāte. 2018. gada 5. jūlijā stājās spēkā Fizisko personu datu apstrādes likums, savukārt 2019. gada 5. augustā spēkā stājās likums “Par fizisko personu datu apstrādi kriminālprocesā un administratīvā pārkāpuma procesā”.

## 3.11. Tiesu sistēma un tiesības uz taisnīgu tiesu (rekomendācijas nr. 118.12 un 118.39)

1. Pārskata periodā Latvija veikusi reformas tiesu sistēmā, uzlabojot tās efektivitāti un tiesību uz taisnīgu tiesu nodrošināšanu.
2. 2018. gadā noslēdzās tiesu teritoriālā reforma, kuras mērķis bija sekmēt vienveidīgu tiesu praksi konkrēta veida lietu izskatīšanā, izlīdzināt tiesu noslodzi, kā arī nodrošināt tiesnešu specializāciju konkrētās kategoriju lietās un lietu sadales nejaušību. Reformas ietvaros no 2015. gada tiesu un zemesgrāmatu nodaļu skaits tika samazināts par 74% – 34 tiesu vietā Latvijā pašlaik darbojas deviņas rajona (pilsētas) tiesas.
3. Līdz reformas ieviešanai Latvijā bija salīdzinoši liels skaits nelielu tiesu, kurās bija 3-5 tiesneši, bet šobrīd katrā no 9 rajona (pilsētas) tiesām darbojas aptuveni 30 tiesneši. Pietiekams tiesnešu skaits tiesā ļauj pilnvērtīgi nodrošināt gan tiesnešu specializāciju, gan nejaušības principa ievērošanu lietu sadalē. Tiesnešu specializācijas plašāka ieviešana ļauj paaugstināt tiesas spriedumu kvalitāti un sekmē tiesu prakses vienveidību, savukārt lietu sadale pēc nejaušības principa ir viena no tiesnešu objektivitātes garantijām.
4. Civilprocesa likuma 32.1 pantā noteiktā regulējuma piemērošana, kas paredz, ka izņēmuma kārtā tiesvedībā pieņemto lietu var nodot izskatīšanai citai tiesai, ja tādējādi iespējams panākt tās ātrāku izskatīšanu, 2018. gadā tika pagarināta līdz 2020. gada 31. decembrim. Līdzšinējā prakse ļauj secināt, ka normas mērķi – sekmēt personu tiesību uz taisnīgu tiesu īstenošanu saprātīgā termiņā – ir izdevies īstenot. Civilprocesa likuma 32.1 panta piemērošana, pārsvarā visās tiesās, bet it īpaši Rīgas tiesu apgabalā esošajās tiesās, ir ļāvusi saīsināt laiku, kad pēc lietas ierosināšanas tiek nozīmēta pirmā tiesas sēde.
5. Latvijā ir izstrādāta elektroniskā lietu pārvaldības sistēma civillietu un krimināllietu vienmērīgai sadalei. Tās mērķis ir nodrošināt lietu izskatīšanu saprātīgos termiņos, sekmēt uzticēšanos tiesu varai un veicināt tiesu pieejamību, kā arī sniegt ieguldījumu tiesu kapacitātes stiprināšanā, uzlabot tiesu procesa efektivitāti un kvalitāti. Šī sistēma ļauj analizēt informāciju par tiesu kopumā, par lietām, ko izskata atsevišķs tiesnesis, par atsevišķām lietu kategorijām izskatīšanā tiesā, iegūt pārskatu par tiesvedības ilgumu un lietas virzību, kā arī veikt salīdzinājumu starp tiesām.
6. 2018. gadā ir uzsākta E-lietas programmas – izmeklēšanas un tiesvedības procesu pilnveides 1. posmā plānoto projektu īstenošana. Tiesu administrācijā līdz 2021. gada 1. ceturksnim tiek plānots īstenot projektu „Tiesu informatīvās sistēmas attīstība”, kura virsmērķis ir izveidot vienotu un efektīvu tiesvedības elektronisko procesu, samazinot tiesvedības termiņus un nodrošinot informācijas pieejamību un atklātību. Savukārt minētā projekta mērķi ir efektīva un vienota elektroniskā tiesvedības procesa izveide; efektīva informācijas apmaiņa starp tiesām, lietas dalībniekiem un citām ar tiesvedību saistītajām informācijas sistēmām, kā arī racionāla tiesu informatīvās sistēmas pilnveide, radot jaunus un izmantojot esošos koplietošanas risinājumus.
7. Likums “Par tiesu varu” noteic, ka tiesnesim ir pienākums pastāvīgi papildināt savas zināšanas visas tiesneša karjeras laikā. Latvijas Tiesnešu mācību centrs nodrošina tiesnešu un tiesu darbinieku tālākizglītību, ar mērķi stiprināt tiesisku valsti. Mācību saturs ir balstīts uz tiesnešu vajadzībām, aktualitātēm tiesību jomā, kā arī Tieslietu ministrijas ieteikumiem. Mācību satura veidošanā tiek ņemtas vērā arī starptautiskās rekomendācijas.

## 3.12. Pilsonības un naturalizācijas politika (rekomendācijas nr. 118.55-118.57, 118.61, 120.45, 120.78, 120.79, 120.81, 120.82, 120.84)

1. 2019. gada 17. oktobrī Saeima pieņēma likumu “Par nepilsoņa statusa piešķiršanas izbeigšanu bērniem”. Likums paredz, ka ar 2020. gada 1. janvāri visiem jaundzimušajiem tiek automātiski piešķirta Latvijas pilsonība, ja vien bērna vecāki nevienojas par citas valsts pilsonības piešķiršanu un bērns nav citas valsts pilsonis. Līdz ar to tiek pilnībā izbeigta nepilsoņa statusa piešķiršana jaundzimušiem bērniem.
2. Latvija ir radījusi visus priekšnoteikumus, lai personas ar nepilsoņa statusu varētu iegūt Latvijas pilsonību, pastāvīgi atvieglojot naturalizācijas procedūru, kā arī aicinot nepilsoņus pieteikties naturalizācijai un īstenojot informatīvas kampaņas. Aktuālā Pilsonības un migrācijas lietu pārvaldes statistika (uz 01.07.2020.) liecina, ka nepilsoņu procentuālais skaits ir samazinājies līdz aptuveni 10 % (212 814), salīdzinot ar 29% (aptuveni 735 000) 1995. gadā, kad tika uzsākts naturalizācijas process. Nepilsoņu skaits gadā samazinās par vidēji 8000 - 10 000 personām. Visbeidzot, attiecībā uz prasmju un zināšanu pārbaudi naturalizācijas eksāmenam, 2019. gadā tika uzsākts ES fonda projekts, kura ietvaros paredzēts izstrādāt elektronisku tiešsaistes risinājumu latviešu valodas prasmes un Satversmes pamatnoteikumu, valsts himnas teksta, Latvijas vēstures un kultūras pamatu zināšanas pārbaudei un īstenot informatīvo kampaņu rekomendācijā minētajai mērķa grupai.
3. Attiecībā uz prasmju un zināšanu pārbaudi naturalizācijas eksāmenam, 2019. gadā tika uzsākts ES fonda projekts, kura ietvaros paredzēts izstrādāt elektronisku tiešsaistes risinājumu latviešu valodas prasmes un Satversmes pamatnoteikumu, valsts himnas teksta, Latvijas vēstures un kultūras pamatu zināšanas pārbaudei un īstenot informatīvo kampaņu rekomendācijā minētajai mērķa grupai.
4. Lai informētu nepilsoņus un citas personu kategorijas par naturalizācijas procesu, regulāri tiek organizētas informācijas dienas lielākajās Latvijas pilsētās. Informācijas dienu ietvaros interesenti tiek iepazīstināti ar naturalizācijas procesu un var pārbaudīt savas zināšanas naturalizācijas eksāmenā. Tāpat Latvijas nepilsoņi tiek regulāri informēti par iespēju iegūt Latvijas pilsonību reģistrācijas, atzīšanas un naturalizācijas kārtībā.
5. Saskaņā ar pašreiz spēkā esošo Pilsonības likumu, ja personai naturalizācija atteikta, naturalizācijas atteikumu var apstrīdēt, iesniedzot attiecīgu iesniegumu Pilsonības un migrācijas lietu pārvaldes (PMLP) priekšniekam. Savukārt PMLP priekšnieka lēmumu personai ir tiesības pārsūdzēt tiesā Administratīvā procesa likumā noteiktajā kārtībā. Atsevišķos gadījumos, ja atteikums saistīts ar draudiem valsts un sabiedriskai drošībai, tas ir pārsūdzams ģenerālprokuroram, kura lēmums nav pārsūdzams.

## 3.13. Tiesības uz veselības aprūpi (rekomendācijas nr. 118.46 un 120.65)

1. Atbilstoši Ārstniecības likuma 3. panta 2. punktam, grūtnieces, bērna un personas ar prognozējamu invaliditāti veselības aprūpe ir prioritāra. 2018. gada 6. jūnijā tika apstiprināts “Mātes un bērna veselības uzlabošanas plāns 2018.-2020. gadam”, kas balstīts Pasaules Veselības organizācijas stratēģiskajā ietvarā “Veselība 2020”. Plāna mērķis ir uzlabot situāciju mātes un bērna veselības jomā, īstenojot veselības veicināšanu un slimību profilaksi, kā arī veicinot agrīnu diagnostiku, savlaicīgu ārstēšanu un medicīnisko rehabilitāciju.
2. Pēdējos gados mātes un bērna veselības aprūpes jomā ieviesti jauni veselības aprūpes pakalpojumi, kā arī attīstīta medicīnas iestāžu infrastruktūra un ieviestas stingrākas kvalitātes prasības ārstniecības iestādēm. Piemēram, no 2019. gada 1. oktobra tiek nodrošināta valsts finansēta vakcinācija pret gripu grūtniecēm un bērniem līdz 2 gadu vecumam, kā rezultātā ir pieaudzis arī vakcīnu pieprasījums. Turklāt tiek izstrādāts paplašināts pārbaužu klāsts grūtniecēm vecumā no 35 gadiem, jo šajā grūtniecības vecumā pastāv lielāks patoloģijas risks bērnam.
3. Daudzo pasākumu rezultātā, kas ieviesti, lai novērstu māšu mirstību un saslimstību, Latvija novēro uzlabojumus ar šo jautājumu saistītajās jomās. Piemēram, ir palielinājies antenālās aprūpes, kas uzsākta pirms 12. grūtniecības nedēļas, apjoms, 2016. gadā sasniedzot 90,9%, taču 2018. gadā palielinoties līdz 91,9%. Grūtnieču skaits vecumā no 15 līdz 17 gadiem, kurām sniegta antenālā aprūpe, pieaudzis no 1% 2016. gadā līdz 1,4% 2018. gadā. [[13]](#endnote-13)
4. Satversmes VIII nodaļas “Cilvēka pamattiesības” 111. pants noteic: “Valsts aizsargā cilvēku veselību un garantē ikvienam medicīniskās palīdzības minimumu”. Pacientu tiesību likums veicina labvēlīgas attiecības starp pacientu un veselības aprūpes pakalpojumu sniedzēju, sekmējot pacienta aktīvu līdzdalību savas veselības aprūpē, kā arī nodrošināt viņam iespēju īstenot un aizstāvēt savas tiesības un intereses.
5. Pacientam, kurš ievietots psihiatriskajā slimnīcā, ir tiesības saskaņā ar Pacientu tiesību likumu iesniegt sūdzību Veselības inspekcijā par administratīvā procesa kārtā pieņemtajiem lēmumiem (administratīvo aktu) un faktisko rīcību, piemēram, par pacientam piemērotās medicīniskās procedūras un ārstniecības metožu tiesiskumu. Laika posmā no 2018. līdz 2020. gadam Veselības inspekcijā iesniegtas 59 sūdzības (24 sūdzības 2018. gadā, 23 sūdzības 2019. gadā un 12 sūdzības 2020. gada pirmo 11 mēnešu laikā). Izskatot iesniegtās sūdzības, par pamatotām atzītas 11 sūdzības (6 sūdzības 2018. gadā un 5 sūdzības 2019. gadā).
6. Atbilstoši Ārstniecības likuma 68. pantam, psihiatrisko palīdzību bez pacienta piekrišanas sniedz, ja pacients:
   1. ir draudējis vai draud, centies vai cenšas nodarīt sev vai citai personai miesas bojājumus vai ir izturējies vai izturas varmācīgi pret citām personām un ārstniecības persona konstatē, ka pacientam ir psihiskās veselības traucējumi, kuru iespējamās sekas varētu būt nopietni miesas bojājumi pacientam pašam vai citai personai;
   2. ir izrādījis vai izrāda nespēju rūpēties par sevi vai savā aizbildnībā esošām personām un ārstniecības persona konstatē, ka pacientam ir psihiskās veselības traucējumi, kuru iespējamās sekas varētu būt nenovēršama un nopietna personas veselības pasliktināšanās.
7. Savukārt 69.1 pants noteic, ka gadījumos, kad pastāv tieši draudi, ka pacients psihisku traucējumu dēļ var nodarīt miesas bojājumus sev vai citām personām vai pacients izrāda vardarbību pret citām personām un ar mutisku pārliecināšanu nav izdevies pārtraukt apdraudējumu, psihiatriskajās ārstniecības iestādēs ir tiesības izmantot fizisku vai mehānisku ierobežošanu, medikamentu ievadīšanu vai ievietošanu novērošanas palātā. Ierobežojošus līdzekļus piespiedu kārtā pacientam drīkst piemērot tikai tādā gadījumā, ja pacients stacionēts psihiatriskajā ārstniecības iestādē bez viņa piekrišanas, un pacientam, kuram ārstniecība psihiatriskajā ārstniecības iestādē noteikta kā medicīniska rakstura piespiedu līdzeklis.
8. Turklāt psihiatriskajās iestādēs ir iekšējie noteikumi par pacientu ierobežošanu un aizliegtiem priekšmetiem. Šie noteikumi nosaka ierobežojošus līdzekļus stacionētiem pacientiem psihiatriskajās iestādēs bez viņu piekrišanas un ierobežojošos līdzekļus pacientiem, kuri saņem piespiedu ārstēšanu. Ārsta lēmumu par ierobežojošu līdzekļu piemērošanu, kā arī aizliegumu tikties ar radiniekiem pacientam ir tiesības viena mēneša laikā apstrīdēt ārstniecības iestādes vadītājam, kurš iesniegumu izskata un lēmumu pieņem septiņu dienu laikā. Ārstniecības iestādes vadītāja lēmumu pacientam ir tiesības viena mēneša laikā apstrīdēt Veselības inspekcijā, kura iesniegumu izskata un lēmumu pieņem 20 dienu laikā. Veselības inspekcijas lēmumu pacientam ir tiesības viena mēneša laikā pārsūdzēt rajona (pilsētas) tiesā. Rajona (pilsētas) tiesas spriedums nav pārsūdzams.

## 3.14. Personu ar invaliditāti tiesības (rekomendācijas nr. 118.47, 118.48, 119.13, 120.73)

1. Latvija ir veikusi virkni pasākumu, lai nodrošinātu tehniskos palīglīdzekļus (TPL) personām ar invaliditāti, uzlabotu vides izveidi personām ar ierobežotām pārvietošanās spējām, kā arī uzlabotu personu ar invaliditāti izglītības pieejamību un iesaisti politikā.
2. TPL tiek nodrošināti Nacionālā rehabilitācijas centra “Vaivari” Tehnisko palīglīdzekļu centrā un tā filiālēs Rēzeknē un Kuldīgā. Tiflotehniku nodrošina Latvijas Neredzīgo biedrība, bet surdotehniku – Latvijas Nedzirdīgo savienība. Abām šīm organizācijām ir filiāles, kas aptver visu Latvijas teritoriju, tādējādi nodrošinot TPL pieejamību reģionos. Atvieglojot personas piekļuvi TPL, to nepieciešamība tiek izvērtēta pie ģimenes ārsta vai ārstniecības iestādē. Jāatzīmē, ka TPL pieprasīšanai dokumentus var nosūtīt pa pastu un tikai atsevišķos gadījumos personai personīgi klātienē jāsaņem TPL. Tiek nodrošinātas TPL piegādes izbraukumos vai par atsevišķu samaksu mājas vizītēs. Pakāpeniski palielinās TPL saņēmēju skaits un izsniegto TPL skaits. 2016. gadā tika izsniegti 17 244 TPL, 2017. gadā – 18 592 TPL, 2018. gadā – 19 406 TPL, 2019. gadā – 26 723 TPL.[[14]](#endnote-14) Tiek attīstītas saņemšanas iespējas un pilnveidots valsts finansēto TPL klāsts.
3. 2018. gadā Labklājības ministrija sadarbībā ar biedrību “Latvijas Cilvēku ar īpašām vajadzībām sadarbības organizācija SUSTENTO” izstrādāja un publicēja vadlīnijas vides pieejamībai publiskām būvēm un telpām un publiskajai ārtelpai. Vadlīnijas apkopo gan Latvijas normatīvajos aktos noteiktās prasības pieejamas vides izveidei cilvēkiem ar ierobežotām pārvietošanās spējām, gan Labklājības ministrijas un Ekonomikas ministrijas ekspertu izstrādātos ieteikumus.
4. 2019. gada 12. martā MK apstiprināja Labklājības ministrijas izstrādāto politikas plānošanas dokumentu “Plāns pieejamas vides veidošanai Latvijā 2019.-2021. gadam”. Plāns vienkopus strukturēti parāda sabiedrībai valsts virzību uz pieejamas vides nodrošināšanu un apņemšanos īstenot starptautiski uzņemtās saistības. Plāna mērķis ir palielināt sabiedrībai paredzēto elektronisko pakalpojumu un publisko ēku un teritoriju skaitu, kas ir veidotas atbilstoši universālā dizaina principiem un ir pieejamas visām sabiedrības grupām, tostarp personām ar invaliditāti.
5. Pašlaik vairākas Latvijas pašvaldības īsteno brīvprātīgo iniciatīvu, sniedzot finansiālo atbalstu personām ar invaliditāti vides pieejamības nodrošināšanai, piemērām, mājokļa pielāgošanai.
6. Izglītojamo ar speciālām vajadzībām skaits, kuri integrēti vispārējās izglītības iestādē un mācās pēc vispārējās izglītības programmas, pieaudzis no 440 izglītojamajiem 2016./2017. mācību gadā līdz 1839 izglītojamajiem 2018./2019. mācību gadā. 2019. gada 19. novembrī MK apstiprināja Izglītības un zinātnes ministrijas izstrādātos MK noteikumus par prasībām vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām. Noteikumi stājās spēkā 2020. gada 1. septembrī, un paplašina to atbalsta pasākumu klāstu, kas bērniem ar speciālām vajadzībām jānodrošina mācību procesā. Atbilstoši katra bērna speciālajām vajadzībām, tiek noteikti mācību procesa organizācijas principi, individualizēti atbalsta pasākumi mācību satura apguvei, mācību un tehniskie līdzekļi mācību vides nodrošināšanai, kā arī nepieciešamais atbalsta personāls.[[15]](#endnote-15)
7. Iekļaujošās izglītības īstenošanā liels uzsvars tiek likts uz agrīnu bērna speciālo vajadzību diagnosticēšanu, tāpēc šajos noteikumos iekļauta prasība par atbalsta pasākumu nodrošināšanu bērniem ar speciālām vajadzībām arī pirmsskolas izglītības programmās.
8. Satversmes 101. pants noteic, ka ikvienam Latvijas pilsonim ir tiesības likumā paredzētajā veidā piedalīties valsts un pašvaldību darbībā, kā arī pildīt valsts dienestu. Republikas pilsētas domes un novada domes vēlēšanu likums un Saeimas vēlēšanu likums neparedz atšķirīgu attieksmi personām ar invaliditāti iesaisti politikā. Pašvaldībā un Saeimā var ievēlēt arī personu ar invaliditāti. Republikas pilsētas domes un novada domes vēlēšanu likuma 32. pants, paredz, ka, ja atsevišķi vēlētāji veselības stāvokļa dēļ nevar ierasties vēlēšanu telpās, iecirkņa komisija, pamatojoties uz šo vēlētāju vai viņu pilnvarotas personas rakstveida iesniegumu, uzdod diviem komisijas locekļiem organizēt balsošanu šo vēlētāju atrašanās vietā. Arī Saeimas vēlēšanu likums (24. pants) paredz iespēju nodrošināt vēlēšanu tiesības ārpus vēlēšanu iecirkņa, tai skaitā personas dzīves vietā, tiem vēlētājiem, kas slimības dēļ nevar ieraksties vēlēšanu telpās.

## 3.15. Pie mazākumtautībām piederošo tiesības un integrācija (rekomendācijas nr. 118.49-118.51, 118.54, 120.74-120.76)

1. Satversmes 114. pants noteic, ka personām, kuras pieder pie mazākumtautībām, ir tiesības saglabāt un attīstīt savu valodu, etnisko un kultūras savdabību. Izglītības likuma 3.1 pantā noteikts atšķirīgas attieksmes aizliegums, nodrošinot tiesības iegūt izglītību neatkarīgi no mantiskā un sociālā stāvokļa, rases, tautības, etniskās piederības, dzimuma, reliģiskās un politiskās pārliecības, veselības stāvokļa, nodarbošanās un dzīvesvietas. Balstoties uz to, Latvijā nepastāv ierobežojumi mazākumtautību skolēniem iegūt kvalitatīvu izglītību. Tajā pašā laikā, Latvija turpina nodrošināt un garantēt mazākumtautību pārstāvjiem iespēju saglabāt, attīstīt un kopt savu valodu un kultūru, atbilstoši normatīvajos aktos noteiktajam specifiskajam regulējumam mazākumtautību valodas lietojuma procentuālajam sadalījumam katrā izglītības posmā.
2. Valsts finansē mazākumtautību izglītības programmas septiņās valodās: krievu, poļu, baltkrievu, ukraiņu, igauņu, lietuviešu valodās un ivritā. Daudzas Latvijas mazākumtautību izglītības iestādes sadarbojas ar savas etniskās dzimtenes valdību un izglītības iestādēm un saņem dažādu literatūru un mācību materiālus izglītības procesa uzlabošanai. Piemēram, Latvija un Latvijas poļu skolas cieši sadarbojas un saņem atbalstu no Polijas Republikas.
3. Personām, kuras pieder pie mazākumtautībām, tiek sniegts daudzpusīgs valsts atbalsts izglītības, tradicionālās kultūras saglabāšanas un attīstības jomā. Kultūras ministrija regulāri nodrošina atbalstu gan mazākumtautību pilsoniskajai līdzdalībai, gan kultūras savpatnības saglabāšanai un attīstībai. Mazākumtautību pārstāvji tiek iesaistīti arī politikas veidošanā – Kultūras ministrijā aktīvi darbojas Mazākumtautību nevalstisko organizāciju pārstāvju konsultatīvā komiteja. Kopumā mazākumtautību atbalstam ik gadu tiek nodrošināti vismaz 20% no Kultūras ministrijas valsts budžeta līdzekļiem, kas paredzēti sabiedrības integrācijai.
4. Regulāri tiek īstenotas un atbalstītas dažādas aktivitātes, kas veicina pie mazākumtautībām piederošu personu veiksmīgu integrāciju sabiedrībā un pilsonisko aktivitāti, reizē arī atbalstot mazākumtautību identitātes stiprināšanos, kultūras savpatnības saglabāšanu, kā arī starpkultūru dialogu. Kopš 2013. gada tiek organizēts Mazākumtautību forums, kas ik gadu pulcē ap 200 mazākumtautību NVO, valsts institūciju pārstāvjus, ekspertus un interesentus no visiem Latvijas reģioniem. Foruma rezultāti tiek apstiprināti Mazākumtautību konsultatīvajā padomē un ir par pamatu jaunu pasākumu veidošanai un plānošanai nākamā budžeta gada ietvaros, tādējādi kļūstot par reālu ietekmes mehānismu, kas veido savstarpēju uzticēšanos un sadarbību.
5. Atbalsts tiek sniegts skolēnu un jauniešu līdzdalības un sadarbības programmai “Eiropas pēdas Latvijā”, kurā ik gadu piedalās ap 1000 jauniešu no mazākumtautību skolām. Īstenota programma “Latvijas kultūras vēstnieki”, un regulāri ir atbalstīti Itas Kozakevičas Latvijas Nacionālo kultūras biedrību asociācijas mazākumtautību kultūras pasākumi, t.sk. festivāls “Vienoti dažādībā”. 2014.-2018. gadā NVO reģiona atbalsta programmas ietvaros atbalstīti ap 220 starpkultūru dialoga un mazākumtautību identitāti stiprinoši projekti Latvijā. Kopumā šajā periodā dažāda veida mazākumtautību pasākumos iesaistījušies ap 30 000 dalībnieku.
6. Sniegts atbalsts arī mazākumtautību kultūras dzīves attīstībai, atbalstot mazākumtautību māksliniecisko kolektīvu darbību un kultūras biedrību radošās nometnes. Ir atbalstīta mazākumtautību māksliniecisko kolektīvu dalība Starptautiskajā Folkloras festivālā “Baltica 2018” un Vispārējo latviešu Dziesmu un deju svētku programmā. Nodrošināts atbalsts mazākumtautību nemateriālā kultūras mantojuma saglabāšanai, piemēram, profesionālās pilnveides kursi, semināri, nometnes un radošas dienas mazākumtautību kultūras kolektīvu vadītājiem.
7. 2018. gada 17. jūlijā MK apstiprināja Nacionālās identitātes, pilsoniskās sabiedrības un integrācijas politikas īstenošanas plānu 2019.-2020. gadam. Lai iesaistītu Latvijas iedzīvotājus sabiedrībai aktuālu izaicinājumu risināšanā, plānā iekļauts atbalsts mazākumtautību līdzdalībai, piemēram, atbalsts mazākumtautību NVO, kā arī atbalsts NVO savstarpējai sadarbībai un starpkultūru dialogam. Tāpat iekļauti informatīvi pasākumi, lai veicinātu sabiedrības izpratni un toleranci pret diskriminācijas riskam pakļauto personu grupām.

## 3.16. Romu tiesības un integrācija (rekomendācijas nr. 118.52, 118.53)

1. Lai mazinātu romu atstumtību un diskrimināciju Latvijā, sadarbībā ar romu pilsoniskās sabiedrības organizācijām ir īstenoti vairāki romu integrācijas, kultūras un interešu aizstāvības pasākumi, kā arī ir nodrošināta sadarbība ar valsts līdzatbildīgajām iestādēm romu integrācijas pamatjomās – izglītības, nodarbinātības, veselības un mājokļa jomā.
2. Latvija turpina īstenot nacionālo romu integrācijas politikas pasākumu kopumu Nacionālās identitātes, pilsoniskās sabiedrības un integrācijas politikas ietvaros (no 2019. gada pasākumi tiek īstenoti saskaņā ar Nacionālās identitātes, pilsoniskās sabiedrības un integrācijas politikas īstenošanas plānu 2019. – 2020. gadam). Regulāri darbojas Romu integrācijas politikas īstenošanas konsultatīvā padome, kuras mērķis ir veicināt Latvijas romu integrāciju un novērtēt tās īstenošanu, stiprināt romu kopienas un valsts pārvaldes institūciju sadarbību, kā arī aktivizēt romu kopienas pilsonisko līdzdalību. Padomes sastāvā darbojas romu NVO pārstāvji, kā arī aktīvie ne-romu NVO eksperti, kas darbojas romu integrācijas jomā, piemēram, LCC pārstāvis.
3. Kopš 2016. gada Kultūras ministrija īsteno projektu „Latvijas romu platforma”, lai veicinātu sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, nodrošinātu plašāku iesaistīto personu efektīvu līdzdalību un romu integrācijas politikas labāku koordināciju. Kopumā projekta pasākumos iesaistījušies vairāk nekā 930 dalībnieku, t.sk. 509 valsts un pašvaldības iestāžu un ne-romu NVO pārstāvji, 10 starptautiskie eksperti, kā arī 492 romu pārstāvji no 25 Latvijas pilsētām.
4. Kopš 2017. gada romu mediatori darbojas piecās Latvijas pilsētās – Jelgavā, Rīgā, Valmierā, Ventspilī un Viļakā. Romu mediatoru galvenais uzdevums ir veicināt un nodrošināt dialogu un sadarbību starp romu ģimenēm un pašvaldības iestāžu, kā arī valsts aģentūru speciālistiem tādās jomās kā izglītība, sociālie jautājumi, nodarbinātība, bērnu tiesības u.c.. Romu mediators palīdz apzināt romu situāciju un aktuālos jautājumus vietējā līmenī, un, sadarbībā ar pašvaldības sociālo lietu pārvaldes, izglītības pārvaldes un citu iestāžu pārstāvjiem, rast atbilstošus risinājumus, lai veicinātu sociālā un nabadzības riskā nonākušo romu integrāciju un sociālo iekļaušanu. Turklāt romu mediators regulāri informē vietējos romu iedzīvotājus par sociālā atbalsta iespējām, piemēram, par konkrētiem ESF atbalsta pasākumiem un pašvaldības sniegtajiem pakalpojumiem, kā arī motivē romus izglītoties, iesaistīties darba tirgū un kultūras un jauniešu pasākumos.
5. Mediatori arī veicina romu bērnu iesaistīšanos izglītības procesā, nodrošinot regulāras tikšanās ar Izglītības pārvaldes pārstāvjiem un romu bērnu vecākiem, kā arī iespēju robežās apzinot reālo situāciju romu izglītības jomā vietējā līmenī.
6. Izglītības un zinātnes ministrijas apkopotie monitoringa dati liecina, ka 2018./2019. mācību gadā vispārējās izglītības iestādēs mācījās 858 romu skolēni (0,4% no kopējā visu skolēnu skaita), no tiem 407 meitenes un 451 zēns.[[16]](#endnote-16)
7. Lai veicinātu romu skolēnu integrāciju Latvijas izglītības sistēmā, kopš 2013./2014. mācību gada netiek organizētas atsevišķas klases romu skolēniem. Tāpat pašlaik Latvijā nav nevienas skolas, kur būtu klases ar romu skolēnu pārsvaru, salīdzinot ar citu tautību bērniem. Ir veikti atbalsta pasākumi, lai mazinātu romu marginalizāciju izglītības jomā un veicinātu iesaisti izglītības procesā. Savukārt tos romu tautības skolēnus, kuriem ir Valsts vai pedagoģiskās medicīniskās komisijas ieteikums speciālās izglītības programmas ar mācīšanās traucējumiem apguvei, tiek plānots integrēt vispārējās izglītības iestādēs, papildus nodrošinot atbalsta pasākumus mācīšanās traucējumu novēršanai.
8. 2017. gadā Latvijas pašvaldībās tika organizētas praktiskās darbnīcas “Romu ģimeņu sociālās situācijas uzlabošana vietējā līmenī”, kuru mērķis bija uzlabot pašvaldību speciālistu zināšanas par romu integrācijas jautājumiem, veicināt romu pārstāvju piekļuvi sociālajiem pakalpojumiem un atbalsta pasākumiem, ko nodrošina pašvaldības, kā arī informēt dalībniekus par pieejamajām ES struktūrfondu atbalsta aktivitātēm, piemēram, par projekta “PUMPURS” aktivitātēm, lai mazinātu risku, ka bērni un jaunieši, tai skaitā romu bērni un jaunieši, pārtrauc mācības un nesaņem izglītību apliecinošu dokumentu par mācību iestādes absolvēšanu.
9. Atbilstoši romu pilsoniskās sabiedrības pārstāvju ieteikumiem, 2018. gadā tika organizēts seminārs “Romu pārstāvju labāka pieeja darba tirgum”, kura mērķis bija veicināt sadarbību starp romu potenciālajiem darba ņēmējiem un darba devējiem un sociālajiem partneriem, kā arī attīstīt pieredzes un informācijas apmaiņu par romu iesaisti darba tirgū. Semināra laikā tika apspriesta Latvijas romu situācija nodarbinātības jomā, kā arī labā prakse romu iesaistīšanai darba tirgū un veicinoši pasākumi, kas palīdzētu romiem efektīvāk iekļauties darba tirgū. Projektā piedalījās arī Nodarbinātības valsts aģentūras (NVA) speciālisti. Projekta noslēgumā tika sagatavots ziņojums par plenārsēdes un darba grupu diskusiju rezultātiem, iekļaujot praktiskus ierosinājumus turpmākajam darbam un sadarbības attīstībai. Balstoties uz ziņojumā iekļautajiem ierosinājumiem, ir plānots izstrādāt atbalsta pasākumus romu iekļaušanai darba tirgū, kā arī izveidot un attīstīt darba devēju tīklu ar tiem uzņēmējiem, kuri ir gatavi atbalstīt romu nodarbinātību.
10. Papildus, 2018. gada 27. martā tika apstiprināti MK noteikumi Nr. 173 “Noteikumi par sociālās atstumtības riskam pakļauto iedzīvotāju grupām un sociālā uzņēmuma statusa piešķiršanas, reģistrēšanas un uzraudzības kārtību,” kuros romi ir minēti kā viena no sociālās atstumtības riskam pakļauto iedzīvotāju grupām.

## 3.17. Bēgļu un patvēruma meklētāju tiesības un integrācija (rekomendācijas nr. 118.58-118.60, 120.43, 120.87-120.95)

1. Latvijā spēkā esošais tiesiskais regulējums tika pilnveidots līdz ar jaunā Patvēruma likuma stāšanos spēkā 2016. gada 19. janvārī. Attiecībā uz bēgļu un personu ar alternatīvo statusu piekļuvi pamatvajadzībām, tiek garantēta vienlīdzīga attieksme ar Latvijas valstspiederīgajiem. Ar atbilstošu rūpību tiek izvērtēta informācija par katru patvēruma meklētāju un apstākļiem, kuros persona atrodas, lai atturētos no rīcības, kas varētu tai radīt apdraudējumu.[[17]](#endnote-17) Pilnībā tiek nodrošināta mazāk aizsargāto personu grupu tiesību ievērošana.
2. Patvēruma likums paredz katra patvēruma meklētāja iesniegumu izskatīt individuāli, objektīvi un taisnīgi, izmantojot precīzu un aktualizētu informāciju no dažādiem avotiem. Šī principa nostiprināšana normatīvajos aktos un personai nodrošinātās iespējas pārsūdzēt amatpersonu lēmumus patvēruma procedūrā liecina, ka pašreiz ir noteiktas pietiekamas garantijas, lai novērstu iespēju patvēruma procedūrā pieņemt lēmumus, kas ir diskriminējoši.
3. Patvēruma meklētāja un personas, kura saņēmusi starptautisko aizsardzību, neizraidīšanas princips ir nostiprināts Patvēruma likuma 3. pantā.
4. Patvēruma meklētāju aizturēšanas gadījumi noteikti Patvēruma likumā, nodrošinot arī aizturēšanas lēmumu pārsūdzību, tiesas kontroli un valsts nodrošinātu juridisko palīdzību. Latvija nodrošina bezmaksas juridisko palīdzību un pārstāvību patvēruma meklētājiem, bēgļiem un personām ar alternatīvo statusu apelācijas procedūrā. Patvēruma meklētājam ir tiesības saņemt valsts nodrošinātu juridisko palīdzību saskaņā ar Patvēruma likuma un Valsts nodrošinātās juridiskās palīdzības likuma nosacījumiem noteiktā apjomā, pārsūdzot tiesā visus attiecīgus patvēruma procedūrā pieņemtos lēmumus, ja personai nav pietiekamu līdzekļu, lai pieaicinātu personu juridiskās palīdzības saņemšanai.
5. Savukārt Imigrācijas likums noteic, kādos gadījumos var aizturēt ārzemnieku. Likums neparedz iespēju aizturēt personu tikai tādēļ, ka tā ir saņēmusi starptautisko aizsardzību. Saskaņā ar nacionālajiem normatīvajiem aktiem, starptautiskajām un ES tiesībām Latvijā patvēruma meklētāji un personas, kas saņēmušas starptautisko aizsardzību, tiek uzskatītas par personām, kas valstī uzturas likumīgi.
6. Lai identificētu personas, kurām ir īpašas procesuālās vai uzņemšanas vajadzības, atbildīgās amatpersonas ir apmācītas izmantot dažādus materiālus un rīkus, piemēram Eiropas Patvēruma atbalsta biroja izstrādātas vadlīnijas mazāk aizsargāto personu identificēšanai. Attiecībā uz patvēruma meklētājiem, kuriem nepieciešamas īpašas procesuālās garantijas, saīsinātā kārtībā var pieņemt lēmumu par atteikumu piešķirt bēgļa vai alternatīvo statusu tikai tādā gadījumā, ja personām ir sniegts atbilstošs un pienācīgs atbalsts, lai personas patvēruma procedūras laikā varētu izmantot šajā likumā noteiktās tiesības un pildīt šajā likumā noteiktos pienākumus.
7. Patvēruma likumā ir iestrādāti starptautiskās aizsardzības pieteikuma iesniedzēju uzņemšanas standarti, tādējādi Latvija nodrošina, ka izmitināšanas centra apstākļi atbilst starptautiskajiem standartiem.
8. Bēglis vai persona, kurai piešķirts alternatīvais statuss, patvēruma meklētāji, kā arī minēto personu bērni līdz 18 gadu vecumam, ir tiesīgi saņemt valsts apmaksātu veselības aprūpi tādā pašā apjomā un kārtībā kā pārējie Latvijas pastāvīgie iedzīvotāji.
9. Saskaņā ar Patvēruma likumu, patvēruma meklētājiem, tai skaitā aizturētajiem patvēruma meklētājiem, ir tiesības par valsts līdzekļiem saņemt neatliekamo medicīnisko palīdzību, primāro veselības aprūpi, ambulatoro un stacionāro psihiatrisko palīdzību, ja ir nopietni garīgās veselības traucējumi, kā arī visu medicīnisko palīdzību nepilngadīgām personām, kuras nesniegšana var radīt apdraudējumu bērna attīstībai un veselībai, ņemot vērā patvēruma meklētāja īpašās uzņemšanas vajadzības. Savukārt personai, kurai piešķirta pagaidu aizsardzība, ir tiesības saņemt neatliekamo medicīnisko palīdzību par valsts budžeta līdzekļiem.
10. Patvēruma, migrācijas un integrācijas fonds (turpmāk – Fonds) īsteno projektus ar mērķi veicināt personu, kurām nepieciešama starptautiskā aizsardzība, integrāciju un cīnītos ar sabiedrībā valdošiem aizspriedumiem. Projektu ietvaros tiek veiktas ar mērķa grupu strādājošo speciālistu, žurnālistu un redaktoru apmācības, lai stiprinātu viņu zināšanas par kultūru daudzveidību un starpkultūru dialoga prasmes. Kopš 2016. gada Fonda atbalstītu projektu ietvaros apmācībās piedalījušies 889 ar mērķa grupu strādājošie speciālisti, kā arī 90 žurnālisti un redaktori, un kopumā ticis sniegts atbalsts 26 mediju darba kvalitātei. Papildus, tiek īstenoti projekti, piedāvājot integrācijas kursus ar mērķi veicināt trešo valstu valstspiederīgo iekļaušanos Latvijas sabiedrībā, organizējot arī savstarpēju izpratni un starpkultūru dialogu veicinošus pasākumus imigrantu un uzņemošās sabiedrības pārstāvjiem – kopumā šādus kursus Fonda ietvaros atbalstītajos projektos apmeklējuši 1347 trešo valstu valstspiederīgie.
11. 2016. gadā NVA uzsāka projektu “Bēgļu un alternatīvo statusu ieguvušo personu integrācija Latvijas darba tirgū”, kas paredz dažādas aktivitātes starptautiskās aizsardzības saņēmēju sociālekonomiskās iekļaušanās veicināšanai. Personas ar bēgļa vai alternatīvo statusu galvenokārt tika iesaistīti latviešu valodas apguves aktivitātēs, kā arī citos NVA piedāvātajos aktīvajos nodarbinātības pasākumos. 2018. gadā tika uzsākts valodas mentora pakalpojums nodarbinātajiem bēgļiem un personām ar alternatīvo statusu, lai palīdzētu apgūt profesionālo leksiku un iejusties darba vidē. Savukārt, patvēruma meklētājiem tika organizētas lekcijas par darba tirgu Latvijā, sniegtas individuālās konsultācijas patvēruma meklētāju izmitināšanas centrā, kā arī izstrādāti informatīvie materiāli vairākās valodās.
12. Laika periodā no 2016. gada janvāra līdz 2019. gada beigām NVA tika reģistrētas 185 (sievietes – 69, vīrieši – 116) personas ar bēgļa vai alternatīvo statusu. NVA ir attīstījusi sadarbību ar 141 darba devēju, kuri ir gatavi nodarbināt bēgļus un personas ar alternatīvo statusu, savukārt, 64 unikālās personas ar bēgļa vai alternatīvo statusu ir atraduši darbu ar NVA palīdzību.
13. Laika posmā no 2017. gada septembra līdz 2018. gada beigām SIF no valsts budžeta līdzekļiem īstenoja finansēto pilotprojektu bēgļu un personu ar alternatīvo statusu atbalsta mājokļa jomā. Pilotprojekts paredzēja segt mājokļa īres izmaksas, mājokļa komunālo pakalpojumu daļēju segšanu, kā arī citus saistītos pakalpojumus. Tāpat pilotprojekts paredzēja sadarbību ar valsts institūcijām, nevalstisko sektoru, pašvaldībām, lai papildus dzīves vietai nodrošinātu latviešu valodas mācības un darbu vecākiem, skolu un bērnudārzu bērniem, sociālo palīdzību, veselības aprūpi un iesaisti sabiedriskajā dzīvē. Kopumā atbalstu saņēma 5 ģimenes, divas no tām palika Latvijā.

-Teksta beigas-

***Piezīmes***

1. Darba grupā tika iekļauti Ārlietu ministrijas, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Tieslietu ministrijas, Veselības ministrijas, Vides aizsardzības un reģionālās attīstības ministrijas, kā arī Ģenerālprokuratūras pārstāvji. [↑](#endnote-ref-1)
2. Avots: Iekšlietu ministrija. [↑](#endnote-ref-2)
3. Kriminālprocesa likuma 104. panta piektā daļa paredz valsts nodrošinātu advokātu, ja ir apgrūtināta vai citādi nav nodrošināta nepilngadīgā tiesību un interešu aizsardzība, pilngadīgai trūcīgai vai maznodrošinātai personai vai, ja kaitējums radīts personai, kura sakarā ar fiziskiem vai psihiskiem trūkumiem atzīta par cietušo bez tās piekrišanas, un viņu nevar pārstāvēt neviens no tuviniekiem. Kriminālprocesa likuma 108. panta piektā un sestā daļa paredz obligātu juridiskās palīdzības sniegšanu nepilngadīgajam cietušajam par noziedzīgu nodarījumu, kas saistīts ar vardarbību, ko nodarījusi persona, no kuras nepilngadīgais cietušais ir materiāli vai citādi atkarīgs, vai par noziedzīgu nodarījumu pret tikumību vai dzimumneaizskaramību. [↑](#endnote-ref-3)
4. Prokuroru piedalīšanās apmācībās gan Latvijā, gan ārvalstīs par vardarbības ģimenē novēršanu un apkarošanu, kā arī bērnu tiesību aizsardzību:

   |  |  |  |
   | --- | --- | --- |
   | Gads | Prokurors skaits  Latvijā | Prokurors skaits  ārvalstīs |
   | **2016** | 188 | 1 |
   | **2017** | 177 | 3 |
   | **2018** | 35 | 0 |
   | **2019** | 46 | 1 |
   | **2020** | 84 | 2 |

   *(Avots: Ģenerālprokuratūra)* [↑](#endnote-ref-4)
5. Iekšējās drošības birojā saņemtās sūdzības un iesniegumi par iespējamu amatpersonu pretlikumīgu rīcību, kas saistīta ar vardarbību, t.sk., ja tā izdarīta ārpus dienesta pienākumu pildīšanas laika, un to izskatīšanas rezultāti:

   |  |  |  |  |  |  |  |  |
   | --- | --- | --- | --- | --- | --- | --- | --- |
   | Gads | Saņemto sūdzību skaits | Skaits, kad vardarbība neapstiprinājās | Izmeklēto, periodā uzsākto kriminālprocesu skaits | t.sk. Birojā uzsākto kriminālprocesu skaits | Kriminālvajāšanas uzsākšanai nosūtīto kriminālprocesu skaits | Uzsākts tiesvedības process | Notiesājošs spriedums |
   | 2016 | 249 | 165 | 30 | 20 | 9 |  |  |
   | 2017 | 259 | 171 | 34 | 19 | 6 | 2 |  |
   | 2018 | 368 | 186 | 24 | 19 | 10 | 1 | 1 |
   | 2019 | 349 | 191 | 24 | 17 | 18 | 11 | 4 |

   *(Avots: Iekšējās drošības birojs)* [↑](#endnote-ref-5)
6. Nozīmīgākie pārskata periodā veiktie darbi:

   - 2016. gadā tika pabeigta Atkarīgo centra Olaines cietumā būvniecība, Izmeklēšanas nodaļas 1. korpusa 1. stāva renovācija Iļģuciema cietumā, Izmeklēšanas nodaļas renovācija Valmieras cietumā, 7. vienības ieslodzīto dzīvojamās telpās remonts Jēkabpils cietumā, Rīgas Centrālcietumā izbūvētas kameras personām ar funkcionāliem traucējumiem;

   - 2017. gadā veikts Daugavgrīvas cietuma Grīvas nodaļas 5. korpusa remonts un kanalizācijas tīkla, siltumtrases un ūdensvada rekonstrukcija Daugavpils nodaļā, Iļģuciema cietumā veikts remonts Mātes un bērnu nodaļā, kā arī ūdensvada remonts. Olaines cietumā veikts Ambulatorā korpusa remonts, Rīgas Centrālcietumā – pārtikas bloka remonts, 1. un 4. korpusa ūdens maģistrāles izbūve, 4. un 5. korpusa kanalizācijas tīklu renovācija, cietumos veikti ūdensvada tiklu remonti, lai nodrošinātu ieslodzīto mazgāšanu ne retāk ka divas reizes nedēļā;

   - 2018. gadā visās ieslodzījuma vietās tika veikts ieslodzītajiem paredzēto dušas telpu remonts un uzlabošana, lai nodrošinātu iespēju ieslodzītajiem mazgāties dušā vismaz divas reizes nedēļā. Rīgas Centrālcietumā veikts ieslodzīto dzīvojamo telpu remonts 4. korpusā un daļēji 3. korpusā, pastaigu laukumu remonts. Tika uzsākti sagatavošanās darbi projekta "Valmieras cietuma dzīvojamā (kameru) korpusa rekonstrukcija un pastaigu laukumu izbūve" realizācijai un veikts ieslodzīto dzīvojamo telpu remonts Liepājas cietumā, Iļģuciema cietumā un Daugavgrīvas cietumā;

   - 2019. gadā Daugavgrīvas cietumā veikts 1. korpusa un kanalizācijas sistēmas remonts Grīvas nodaļā, Iļģuciema cietuma ieslodzīto dzīvojamo telpu remonts 5. nodaļā, Jēkabpils cietumā veikts remonts 3. vienības dzīvojamās telpās un remontēta ventilācijas sistēma, Jelgavas cietumā remontētas 4. korpusa dzīvojamās telpas, kā arī 1. un 4. korpusā nomainīti logi. Veikts kameru un cietuma apkures sistēmas (karstā ūdens padeves) remonts Liepājas cietumā, Rīgas Centrālcietumā veikts kameru remonts 1. un 3. korpusā un pastaigu laukumos, Valmieras cietumā veikts ūdensvada remonts, izbūvēta meliorācijas sistēma, pārbūvēts Dzīvojamais korpuss un izbūvēti pastaigu laukumi, remontētas Soda izolatora kameras. [↑](#endnote-ref-6)
7. Piemēram, mācību priekšmetā "Tiesību pamati" 6 kontaktstundu apjomā skatīti tādi jautājumi kā galvenās cilvēktiesības un pamatbrīvības, cilvēktiesību realizēšana un aizsardzība, cilvēktiesību un pienākumu savstarpējā saistība. Mācību priekšmetā "Starptautiskie normatīvie akti kriminālsodu izpildes jomā" 4 kontaktstundas veltītas amatpersonu iepazīstināšanai ar dokumentiem, kuri regulē spīdzināšanas un pazemojošas attieksmes aizliegumu, tādejādi amatpersonām radot izpratni par sekām, kuras paredz atbildību par prettiesisku attieksmi un spēka nepamatotu pielietošanu, kā arī skaidrots pozitīvas attieksmes veidošanā pret ieslodzītajiem nozīmīgums pildot dienesta pienākumus. Papildus skatīti arī jautājumi, skaidrojot cilvēktiesību uzraudzības mehānismu. Mācību priekšmeta "Krimināltiesību pamati" ietvaros izglītojamie apgūst pamatzināšanas kriminālprocesuālajās darbībās, kā arī tiek integrēti jautājumi par cilvēktiesībām un spīdzināšanas aizliegumu procesuālo darbību veikšanas laikā. Mācību priekšmetā "Uzraudzība ieslodzījuma vietās" iekļauta apakštēma "Dinamiskā drošība". Šī tēma arī paredz uz dinamiskās drošības pamatprincipos balstītu attiecību veidošanas prasmju apgūšanu starp ieslodzītajiem un personālu, kā arī tādu jautājumu apguvi, kas saistīti ar cieņpilnu attiecību veidošanu ar ieslodzītajiem, pievēršoties jautājumiem, kuri tieši saistīti ar komunikāciju, skaidrojot jautājumus, kā amatpersonai nepieļaut kļūdas un neiesaistīties prettiesiskās darbībās, kas varētu radīt nevienlīdzīgu attieksmi vienādos apstākļos, tādejādi pārkāpjot ieslodzītās personas tiesības uz vienlīdzīgu attieksmi. [↑](#endnote-ref-7)
8. Ieslodzītais bez maksas saņem:

   Primāro veselības aprūpi, ko nodrošina ieslodzījuma vietas ārstniecības personas, izņemot plānveida stomatoloģisko palīdzību;

   Neatliekamo stomatoloģisko palīdzību;

   Sekundāro veselības aprūpi, ko nodrošina ieslodzījuma vietas ārstniecības personas vai Latvijas Cietumu slimnīca, bet, ja ieslodzītajam nepieciešami veselības aprūpes pakalpojumi, kurus nav iespējams nodrošināt ieslodzījuma vietā vai Latvijas Cietumu slimnīcā, tad, pamatojoties uz medicīniskajām indikācijām, arī ārstniecības iestādes ārpus ieslodzījuma vietas;

   Efektīvākās un izmaksu ziņā lētākās zāles, kuras izrakstījusi ieslodzījuma vietas ārstniecības persona;

   No valsts budžeta apmaksātos veselības aprūpes pakalpojumus ārstniecības iestādēs ārpus ieslodzījuma vietas, pamatojoties uz medicīniskajām indikācijām, atbilstoši normatīvajiem aktiem par veselības aprūpes organizēšanu un finansēšanu. [↑](#endnote-ref-8)
9. **Uzsākto kriminālprocesu skaits un personu, kuras atzītas par cietušajām kriminālprocesā, skaits** pēc Krimināllikuma 154.¹panta “Cilvēku tirdzniecība” un Krimināllikuma 165.¹panta “Personas nosūtīšana seksuālai izmantošanai”:

   |  |  |  |  |  |  |
   | --- | --- | --- | --- | --- | --- |
   |  | Krimināllikuma 154.¹pants “Cilvēku tirdzniecība” | | | Krimināllikuma 165.¹pants “Personas nosūtīšana seksuālai izmantošanai” | |
   |  | Uzsākto kriminālprocesu skaits/ekspluatācijas veids | | Cietušo skaits | Uzsākto kriminālprocesu skaits | Cietušo skaits |
   | 2016 | 4 | 3 piespiedu fiktīvās laulības (pārobežu)  1 darbaspēka ekspluatācija (iekšzemes) | 4 vīrieši | 10 | 0 |
   | 2017 | 7 | 1 darbaspēka ekspluatācija (iekšzemes)  1 seksuāla izmantošana (iekšzemes)  3 darbaspēka ekspluatācija (pārrobežu)  2 piespiedu fiktīvās laulības (pārobežu) | 1 vīrietis  3 sievietes | 8 | 0 |
   | 2018 | 4 | 2 piespiedu fiktīvās laulības (pārobežu)  2 seksuāla izmantošana (iekšzemes) | 2 vīrieši  3 sievietes | 2 | 0 |
   | 2019 | 3 | 1 darbaspēka ekspluatācija (pārrobežu)  1 seksuāla izmantošana (iekšzemes)  1 piespiedu fiktīvās laulības (pārobežu) | 2 sievietes  1 sieviete | 1 | 0 |

   *(Avots: Iekšlietu ministrija)*

   **Iztiesāšanai nosūtīto krimināllietu skaits, cietušo personu skaits un apsūdzēto personu skaits** pēc Krimināllikuma 154.¹panta “Cilvēku tirdzniecība” un Krimināllikuma 165.¹panta “Personas nosūtīšana seksuālai izmantošanai”:

   |  |  |  |  |  |  |  |  |
   | --- | --- | --- | --- | --- | --- | --- | --- |
   |  | Krimināllikuma 154.¹pants “Cilvēku tirdzniecība” | | | | Krimināllikuma 165.¹pants “Personas nosūtīšana seksuālai izmantošanai” | | |
   |  | Krimināllietu skaits\*/ ekspluatācijas veids | | Cietušo skaits kopā: | Apsūdzēto personu skaits kopā: | Krimināllietu skaits kopā: | Cietušo skaits | Apsūdzēto personu skaits |
   | 2016 | 4 | pavisam 4 | 2 nepilngadīgas sievietes (seksuāla izmantošana (iekšzemē))  10 sievietes (piespiedu fiktīvas laulības (pārrobežu)) | 11 (6 sievietes, 5 vīrieši) | 4 | 0 | 4 (2 sievietes, 2 vīrieši) |
   | 2017 | 2 | 1 darbaspēka ekspluatācija (iekšzemē)  1 piespiedu fiktīvās laulības (pārrobežu) | 6 vīrieši  1 sieviete | 3 (1 sieviete, 2 vīrieši) | 4 | 0 | 5 (2 sievietes, 3 vīrieši) |
   | 2018 | 1 | 1 darbaspēka ekspluatācija (iekšzemē) | 1 sievietes, 1 vīrietis | 1 vīrietis | 1 | 0 | 1 vīrietis |
   | 2019 | 3 | 1 seksuālā izmantošana (iekšzemē)  2 piespiedu fiktīvās laulības (pārrobežu) | 1 vīrietis  2 sievietes | 3 (2 sievietes, 1 vīrietis) | 3 | 0 | 4 (1 sieviete, 3 vīrieši) |

   *(Avots: Iekšlietu ministrija)*

   **Notiesāto personu skaists** pēc Krimināllikuma 154.¹panta “Cilvēku tirdzniecība” un Krimināllikuma 165.¹panta “Personas nosūtīšana seksuālai izmantošanai”:

   |  |  |  |  |  |  |
   | --- | --- | --- | --- | --- | --- |
   |  |  | Notiesāto personu skaits | Notiesāto personu skaits pēc dzimuma | Notiesāto personu skaits pēc vecuma | Notiesāto personu skaists pēc valstiskās piederības |
   | 2016 | Krimināllikuma 154.¹pants “Cilvēku tirdzniecība” | 4 | 2 vīrieši, 2 sievietes | 1 (18-24 gadus vecs)  3 (30-49 gadus vecs) | 4 Latvija |
   | Krimināllikuma 165.¹pants “Personas nosūtīšana seksuālai izmantošanai” | 12 | 9 vīrieši, 3 sievietes | 1 (18-24 gadus vecs)  2 (25-29 gadus vecs)  9 (30-49 gadus vecs) | 10 Latvija  1 Kuba  1 Vācija |
   | 2017 | Krimināllikuma 154.¹pants “Cilvēku tirdzniecība” | 4 | 1 vīrietis, 3 sievietes | 2 (18-24 gadus vecs)  2 (30-49 gadus vecs) | 4 Latvija |
   | Krimināllikuma 165.¹pants “Personas nosūtīšana seksuālai izmantošanai” | 6 | 3 vīrieši, 3 sievietes | 1 (18-24 gadus vecs)  1 (25-29 gadus vecs)  4 (30-49 gadus vecs) | 6 Latvija |
   | 2018 | Krimināllikuma 154.¹pants “Cilvēku tirdzniecība” | 1 | 1 vīrietis | 1 (30-49 gadus vecs) | Latvija |
   | Krimināllikuma 165.¹pants “Personas nosūtīšana seksuālai izmantošanai” | 1 | 1 vīrietis | 1 (50 gadus vecs un vecāks) | Latvija |
   | 2019 | Krimināllikuma 154.¹pants “Cilvēku tirdzniecība” | 2 | 2 vīrieši | 2 (30-49 gadus vecs) | Latvija |
   | Krimināllikuma 165.¹pants “Personas nosūtīšana seksuālai izmantošanai” | 7 | 6 vīrieši, 1 sievietes | 1 (25-29 gadus vecs)  6 (30-49 gadus vecs) | Latvija |

   *(Avots: Iekšlietu ministrija)*

   **Piespriestie sodi** pēc Krimināllikuma 154.¹panta “Cilvēku tirdzniecība” un Krimināllikuma 165.¹panta “Personas nosūtīšana seksuālai izmantošanai”:

   |  |  |  |  |  |
   | --- | --- | --- | --- | --- |
   |  |  | Notiesāto personu skaits | Soda veids un ilgums | Reāls/nosacīts |
   | 2016 | Krimināllikuma 154.¹pants “Cilvēku tirdzniecība” | 4 | 4 (brīvības atņemšana nosacīti)  2 (mantas konfiskācija) | 4 nosacīti |
   | Krimināllikuma 165.¹pants “Personas nosūtīšana seksuālai izmantošanai” | 12 | 2 (brīvības atņemšana līdz 1 gadam)  10 (brīvības atņemšana nosacīti) | 2 reāli  10 nosacīti |
   | 2017 | Krimināllikuma 154.¹pants “Cilvēku tirdzniecība” | 4 | 3 (brīvības atņemšana nosacīti)  1 (naudas sods) | 3 nosacīti |
   | Krimināllikuma 165.¹pants “Personas nosūtīšana seksuālai izmantošanai” | 6 | 6 (brīvības atņemšana nosacīti) | 6 nosacīti |
   | 2018 | Krimināllikuma 154.¹pants “Cilvēku tirdzniecība” | 1 | 1 (brīvības atņemšana 5 gadi nosacīti) | 1 nosacīti |
   | Krimināllikuma 165.¹pants “Personas nosūtīšana seksuālai izmantošanai” | 1 | 1 (brīvības atņemšana 1 gads nosacīti) | 1 nosacīti |
   | 2019 | Krimināllikuma 154.¹pants “Cilvēku tirdzniecība” | 2 | 2 (brīvības atņemšana 5 gadi 2 mēneši)  2 (probācijas uzraudzība 3 gadi) | 2 reāli |
   | Krimināllikuma 165.¹pants “Personas nosūtīšana seksuālai izmantošanai” | 7 | 2 (brīvības atņemšana 6 gadi 6 mēneši)  3 (mantas konfiskācija)  2 (probācijas uzraudzība 1 gads 6 mēneši)  4 (brīvības atņemšana 2 gadi, 3 gadi, 3 gadi 6 mēneši, 4 gadi nosacīti) | 2 reāli  4 nosacīti |

   *(Avots: Iekšlietu ministrija)* [↑](#endnote-ref-9)
10. Statistika par cilvēku tirdzniecības upuriem:

    |  |  |  |  |  |  |  |  |  |  |
    | --- | --- | --- | --- | --- | --- | --- | --- | --- | --- |
    |  | | Kopējais upuru skaits | Upuru skaists pēc dzimuma | Upuru skaists pēc vecuma | Upuru skaists pēc valstiskās piederības | Upuru skaists pēc ekspluatācijas formas | Upuru skaits pēc ekspluatācijas vietas: iekšzemes vai pārrobežu | Upuru skaits pēc formālās identificēšanas veicēja | |
    | 2016 | identificēti | 19 | 15 sievietes  4 vīrieši | 6 nepilngadīgie  13 pilngadīgie | 19 Latvija | 14 seksuālā izmantošana  4 piespiedu darbs/darbaspēka ekspluatācija  1 piespiedu fiktīvās laulības | 14 iekšzemes  5 pārrobežu | | 7 policija  12 sociālo pakalpojumu sniedzējs |
    | prezumēti | 14 | n/i | n/i | n/i | n/i | n/i | | sociālo pakalpojumu sniedzējs |
    | 2017 | identificēti | 25 | 17 sievietes  8 vīrieši | 3 nepilngadīgie  22 pilngadīgie | 23 Latvija  2 Tadžikistāna | 8 seksuālā izmantošana  8 piespiedu darbs/darbaspēka ekspluatācija  8 piespiedu fiktīvās laulības  1 kalpība | 5 iekšzemes  20 pārrobežu | | 9 policija  16 sociālo pakalpojumu sniedzējs |
    | prezumēti | 17 | n/i | n/i | n/i | n/i | n/i | | sociālo pakalpojumu sniedzējs |
    | 2018 | identificēti | 23 | 12 sievietes  11 vīrieši | 23 pilngadīgie | 23 Latvija | 6 seksuālā izmantošana  11 piespiedu darbs/darbaspēka ekspluatācija  5 piespiedu fiktīvās laulības  1 piespiešana izdarīt noziedzīgus nodarījumus | 5 iekšzemes  18 pārrobežu | | 12 – policija  11 – sociālo pakalpojumu sniedzējs |
    | prezumēti | 4 | n/i | n/i | n/i | n/i | n/i | | sociālo pakalpojumu sniedzējs |
    | 2019 | identificēti | 39 | 16 sievietes  23 vīrieši | 1 nepilngadīgais  22 pilngadīgie | 15 Latvija  1 Indija  15 Tadžikistāna  8 Uzbekistāna | 7 seksuālā izmantošana  28 piespiedu darbs/darbaspēka ekspluatācija  3 piespiedu fiktīvās laulības  1 kalpība | 5 iekšzemes  34 pārrobežu | | 3 – policija  36 – sociālo pakalpojumu sniedzējs |
    | prezumēti | 1 | 1 sieviete | 1 pilngadīgs | 1 Latvija | 1 piespiedu fiktīvās laulības | 1 ekspluatācija notikusi ārvalstīs | | sociālo pakalpojumu sniedzējs |

    *(Avots: Iekšlietu ministrija)* [↑](#endnote-ref-10)
11. Avots: Ģenerālprokuratūra. [↑](#endnote-ref-11)
12. Statistika par upuriem izmaksātajām kompensācijām:

    |  |  |  |  |  |  |  |
    | --- | --- | --- | --- | --- | --- | --- |
    |  | Upuru skaits | Upuru skaits pēc dzimuma | Upuru skaists pēc vecuma | Upuru skaists pēc valstiskās piederības | Kompensācijas | Summa (*euro*) |
    | 2016 | 3 | 1 sieviete | 1 nepilngadīgs | 1 Latvija | Valsts kompensācija | 1260 |
    | 2 vīrieši | 2 pilngadīgi | 2 Latvija | Valsts kompensācija  Valsts kompensācija | 1295  1295 |
    | 2017 | 1 | 1 vīrietis | 1 pilngadīgs | 1 Latvija | Valsts kompensācija | 1295 |
    | 2018 | 4 | 1 vīrietis  1 sieviete | 2 pilngadīgi | 2 Latvija | Valsts kompensācija /no vainīgās personas  Valsts kompensācija /no vainīgās personas | 1330/500  1330/1000 |
    | 1 sieviete | 1 pilngadīgs | 1 Latvija | Valsts kompensācija | 1330 |
    | 1 sieviete | 1 pilngadīgs | 1 Latvija | Valsts kompensācija | 1505 |
    | 2019 | 4 | 1 sieviete | 1 nepilngadīgs | 1 Latvija | Valsts kompensācija | 1935 |
    | 1 vīrietis | 1 pilngadīgs | 1 Latvija | Valsts kompensācija | 1935 |
    | 1 sieviete | 1 pilngadīgs | 1 Latvija | Valsts kompensācija | 1935 |
    | 1 sieviete | 1 pilngadīgs | 1 Latvija | Valsts kompensācija | 1505 |

    *(Avots: Iekšlietu ministrija)* [↑](#endnote-ref-12)
13. Avots: Veselības ministrija. [↑](#endnote-ref-13)
14. Avots: Labklājības ministrija. [↑](#endnote-ref-14)
15. Valsts izglītības informācijas sistēmas dati liecina, ka izglītojamo ar speciālām vajadzībām skaits, kas izglītību iegūst vispārizglītojošās skolās, palielinās:

    |  |  |  |  |  |  |  |
    | --- | --- | --- | --- | --- | --- | --- |
    | Mācību gads | Izglītojamo ar speciālām vajadzībām skaits, kuri integrēti vispārējās izglītības iestādē un mācās pēc | | Izglītojamo skaits vispārizglītojošo skolu klasēs ar speciālo izglītības programmu | Izglītojamo skaits speciālajās skolās | Izglītojamo skaits ar speciālām vajadzībām KOPĀ | Izglītojamo ar speciālām vajadzībām skaits, kas izglītību iegūst iekļaujoši, no kopējā izglītojamo ar speciālām vajadzībām skaita (%) |
    | vispārējās izglītības programmas | speciālās izglītības programmas |
    | 2018./2019. | 1839 | 4989 | 1475 | 5708 | 14011 | 59,20% |
    | 2017./2018. | 444 | 4820 | 1493 | 5735 | 12492 | 54% |
    | 2016./2017. | 440 | 4650 | 1492 | 5855 | 12437 | 53% |
    | 2015./2016. | 376 | 4211 | 1429 | 5830 | 11846 | 51% |

    *(Avots: Izglītības un zinātnes ministrija)* [↑](#endnote-ref-15)
16. Romu bērnu skaits izglītības iestādēs, pa mācību gadiem:

    |  |  |
    | --- | --- |
    | Mācību gads | Romu bērnu skaits |
    | 2015./2016. | 960 |
    | 2016./2017. | 900 |
    | 2017./2018. | 945 |
    | 2018./2019. | 858 |

    *(Avots: Izglītības un zinātnes ministrija)* [↑](#endnote-ref-16)
17. Statistikas dati par patvēruma meklētājiem Latvijā:

    |  |  |  |  |  |  |
    | --- | --- | --- | --- | --- | --- |
    |  | Pieteikumu skaits | Personas | | Vislielākais patvēruma meklētāju skaits no: | Atkārtotie iesniegumi par bēgļa vai alternatīvā statusa piešķiršanu |
    |  |  | Pieaugušie | Bērni |  |  |
    | 2016.g. | 350 | 224 | 126 | Sīrija (155), Afganistāna (35), Krievija (26) | 7 |
    | 2017.g. | 395 | 240 | 155 | Sīrija (179), Vjetnama (40), Krievija (27) | 3 |
    | 2018.g. | 176 | 136 | 40 | Krievija (48), Irāka (18) | 9 |
    | 2019.g. | 178 | 139 | 39 | Azerbaidžāna (35), Krievija (23) | 14 |
    | Kopā | 2500 | 1892 | 608 |  | 33 |

    *(Avots: Pilsonības un migrācijas lietu pārvalde)* [↑](#endnote-ref-17)